Монгол Улсын Их Хурлын 2012 оны намрын ээлжит чуулганы Жижиг дунд үйлдвэрлэлийн хөгжлийн дэд хорооны 2013 оны 01 дүгээр сарын 09-ны өдөр (Лхагва гариг)-ийн хуралдаан 15 цаг 15 минутад Төрийн ордны “В” танхимд эхлэв.

Дэд хорооны дарга, Улсын Их Хурлын гишүүн Х.Болорчулуун ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих дэд хорооны 8 гишүүнээс 6 гишүүн ирж, 75.0 хувийн ирцтэй байв.***

***Чөлөөтэй:*** *Д.Ганхуяг, Д.Тэрбишдагва;*

***Нэг. Жижиг, дунд үйлдвэрлэлд олгосон зээл, зээлийн эргэн төлөлт, ашиглалтын байдал, Жижиг, дунд үйлдвэрлэлийн сангийн үйл ажиллагааны тайлан сонсох***

Тайлан сонсохтой холбогдуулан Жижиг, дунд үйлдвэрийн газрын дарга Б.Бат-Амгалан, мэргэжилтэн Н.Галцог, Жижиг, дунд үйлдвэрийн сангийн дарга Б.Баттүвшин, нягтлан бодогч Л.Лувсан, Улсын Их Хурлын Эдийн засгийн байнгын хорооны референт Ш.Ариунжаргал нарын бүрэлдэхүүнтэй ажлын хэсэг байлцав.

Жижиг, дунд үйлдвэрлэлд олгосон зээл, зээлийн эргэн төлөлт, ашиглалтын байдал, Жижиг, дунд үйлдвэрлэлийн сангийн үйл ажиллагааны тайланг Жижиг, дунд үйлдвэрийн сангийн дарга Б.Баттүвшин танилцуулав.

Танилцуулгатай холбогдуулан Улсын Их Хурлын гишүүн С.Одонтуяа, С.Дэмбэрэл, Д.Батцогт, Г.Уянга, Д.Ганбат, Х.Болорчулуун нарын асуусан асуултад Жижиг, дунд үйлдвэрийн сангийн дарга Б.Баттүвшин, нягтлан бодогч Л.Лувсан, Жижиг, дунд үйлдвэрийн газрын дарга Б.Бат-Амгалан, мэргэжилтэн Н.Галцог нар хариулж, тайлбар хийв.

Улсын Их Хурлын гишүүн С.Дэмбэрэл, Д.Ганбат, Г.Уянга, С.Одонтуяа, Х.Болорчулуун нар санал хэлэв.

**Х.Болорчулуун: - *1.***Чингис бондын мөнгөний үнийн дүн дээр 500.0 сая доллар гэсэн саналыг дэмжиж байгаа гишүүд гараа өргөнө үү.

Зөвшөөрсөн: 6

Татгалзсан: 0

Бүгд: 6

Гишүүдийн олонхийн саналаар дэмжигдлээ.

***2.*** Банк бус санхүүгийн байгууллагыг судалж түүгээр дамжуулж зээл олгох гэсэн саналыг дэмжиж байгаа гишүүд гараа өргөнө үү.

Зөвшөөрсөн: 6

Татгалзсан: 0

Бүгд: 6

Гишүүдийн олонхийн саналаар дэмжигдлээ.

***3.*** Зарим нэр төрлийн импортыг орлох бүтээгдэхүүний үйлдвэрлэлийг хамгаалах чиглэлээр гааль, тарифын хэмжээг зохистой хэмжээнд аваачих талаар санал боловсруулах гэсэн саналыг дэмжиж байгаа гишүүд гараа өргөнө үү.

Зөвшөөрсөн: 5

Татгалзсан: 1

Бүгд: 6

Гишүүдийн олонхийн саналаар дэмжигдлээ.

***Хуралдаан 16 цаг 55 минутад өндөрлөв.***

Тэмдэглэлтэй танилцсан:

ЖИЖИГ ДУНД ҮЙЛДВЭРЛЭЛИЙН

ХӨГЖЛИЙН ДЭД ХОРООНЫ

ДАРГА Х.БОЛОРЧУЛУУН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2012 ОНЫ НАМРЫН ЭЭЛЖИТ ЧУУЛГАНЫ ЖИЖИГ ДУНД ҮЙЛДВЭРЛЭЛИЙН ХӨГЖЛИЙН ДЭД ХОРООНЫ 2013 ОНЫ 01 ДҮГЭЭР САРЫН 09-НЫ ӨДӨР**

**(ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

***Хуралдаан 15 цаг 15 минутад эхлэв.***

**Х.Болорчулуун: -** Жижиг, дунд үйлдвэрлэлийн дэд хорооны хурал эхэлснийг мэдэгдье. Энэ хурлаар Жижиг дунд үйлдвэрт олгосон зээл, түүний эргэн төлөлт, ашиглалтын талаарх мэдээллийг сонсоно.

Хөдөлмөрийн яамны Жижиг, дунд үйлдвэрлэлийн газрын дарга Б.Бат-Амгалан, мэргэжилтэн Н.Галцог хоёр одоо орж ирэх гэж байх шиг байна. Жижиг, дунд үйлдвэрлэлийн сангийн дарга Б.Баттүвшин, Ерөнхий санхүүч Л.Лувсан. Энэ хоёр хүн ирчихээд байна. Дараа нь гишүүдийн асуулт хариултад Хөдөлмөрийн яамныхан хариулна.

Хоёрдугаарт бас жижиг дунд үйлдвэрлэлийн цаашдын хэтийн төлөв, бодлогын талаар бас ярилцъя гэсэн ийм хоёр үндсэн асуудалтай ингээд өнөөдрийн хурал эхэлж байна.

***Нэг. Жижиг, дунд үйлдвэрлэлд олгосон зээл, зээлийн эргэн төлөлт, ашиглалтын байдал, Жижиг, дунд үйлдвэрлэлийн сангийн үйл ажиллагааны тайланг сонсох***

Тэгээд Б.Бат-Амгалан дарга ирээгүй байна. Иртэл нь Б.Баттүвшин дарга, Сангийн дарга бас ажлаа танилцуулж байя.

**Б.Баттүвшин: -** Жижиг, дунд үйлдвэрийн сан нь Хөдөлмөрийн яамны харъяа улсын төсөвт үйлдвэрийн газар гэсэн ийм статустайгаар үйл ажиллагаагаа явуулж байгаа. Хөдөлмөрийн яамны харъяа Жижиг, дунд үйлдвэрийн газар гэж байгаа. Жижиг, дунд үйлдвэрийн газар нь бодлогын хэмжээнд бидэнтэй хамтарч ажилладаг.

Жижиг, дунд үйлдвэрийн сан бол яг зээл олгох, жижиг дунд үйлдвэрлэл буюу жижиг дунд бизнес эрхлэгчдийг дэмжих зорилгоор хөнгөлөлттэй зээл олдог. Энэ зээл нь 5 жилийн хугацаатай, жилийн 7.0 хувийн хүүтэй ийм хөнгөлөлттэй зээл олгодог. Нийт Жижиг, дунд үйлдвэрийг хөгжүүлэх сангийн зээлээр нийт 420.0 тэрбум төгрөгийн зээл гарсан байдаг. Одоо бол яг банкууд дээр байршиж байгаа зээлийн хэмжээ бол нийт 346.0 тэрбум байгаа. Энэ 346.0 тэрбум гэдэг нь их тоо мэт сонсогдож байгаа боловч энэний 150.0 тэрбум нь ноос ноолуурын зээл, жижиг дунд үйлдвэрийн сангаар дамжуулаад олсон байдаг юм. Ноос ноолуурын зээл нь зөвхөн ноос ноолуурын компаниуд авсан байдаг. Тэгээд ноос ноолуурын томоохон компаниуд, жишээ нь Буян, Говь, Эрдэнэт хивс гээд энэ компаниуд бол 10.0-аас 20.0 тэрбумыг дангаараа авсан байдаг. Тэгээд яг жижиг дунд үйлдвэрлэл эрхлэгчид нь бол 200.0-гаад тэрбум төгрөгийн зээл авсан байдаг. Ийм дүн тооцоо одоо байдаг.

Одоо санд бол яг 346.0 тэрбум байгаа. Эргэлтэд гарсан мөнгөнүүд.

**Л.Лувсан: -** Үлдэгдэл нь ер нь одоо нийтдээ 1.0 тэрбум төгрөг л байгаа. Байхгүй. Тийм. Бүгд арилжааны банкуудаар байршаад дамжуулаад зээл олгогдсон юм. Эргэн төлөлт нь 5 жилийн хугацаатай олгогдож байгаа болохоор жилд бол яах вэ энэ нийт дүнгээрээ 50.0 орчим тэрбум төгрөгийн жилд орж ирэхээр ийм графиктай явж байгаа.

**Б.Баттүвшин: -** 2006 оноос болохоор улсын төсөвт жил бүр 1.0 тэрбум төгрөг тусгаад явж байсан байгаа. 2006, 2007, 2008 онд ингээд 3.0 тэрбум төгрөг. 2009 онд болохоор 30.0 тэрбум төгрөгийг улсын төсөвт тусгасан байгаа. 2010 онд мөн 30.0 тэрбум төгрөг. Ингээд нийтдээ эргэлт бол 63.0 тэрбум төгрөгийн эргэлттэй байсан.

2011 онд Улсын Их Хурлын тогтоолоор 300.0 тэрбум төгрөгийн бонд гарсантай холбогдуулаад 150.0 тэрбум төгрөгийг жижиг, дунд үйлдвэрийг дэмжих чиглэлээр, үлдсэн 150.0 тэрбумыг болохоор ноос, ноолуурын салбарыг дэмжих чиглэлээр олгогдсон байгаа. Яг төлөвлөсөн нь 150.0 байгаа. Үүнээс 9.8 тэрбум төгрөгийг ноосны урамшуулалд олгосон. Олгогдсон зээл нь 140.1 тэрбум байгаа.

**С.Одонтуяа: -** Эхнийх нь 566.0 юм уу?

**Л.Лувсан: -** Тийм. Энэ бол хүссэн нийт аймаг, нийслэл нийлээд хүссэн бэлэн төслөө хийчихсэн. Тэнд төслүүд нь аймаг дээр санхүүжилт хүлээгдээд байгаа. Тийм.

**С.Дэмбэрэл: -** Зээлийн баталгааны санд хичнээн төгрөг байна.

**Б.Баттүвшин: -** 5.0 тэрбум.

**С.Дэмбэрэл: -** Ашиглагдсан уу?

**Б.Баттүвшин: -** Ашиглагдаагүй байгаа. Огт ашиглагдаагүй байгаа.

**С.Дэмбэрэл: -** Дүрэм нь гарсан уу?

**Б.Баттүвшин: -** Дүрэм журмыг нь энэ Санхүүгийн зохицуулах хороотой хамтарсан ажлын хэсэг байгуулагдсан. Дүрэм боловсруулах, Сангийн яамтай, Санхүүгийн зохицуулах хороотой.

**С.Дэмбэрэл: -** Өөрчлөлт оруулах шаардлага байна уу?

**Б Б.Баттүвшин: -** Энийг яг манай яамнаас газрынхан хариуцаж байгаа. Одоо орж ирж байна. Танд дэлгэрэнгүй хариулт өгөх байх.

**Д.Батцогт: -** Жижиг, дунд үйлдвэрийн газар гэдэг чинь зөвхөн бодлогыг нь бариад та нар бол яг нөгөө үйл явцыг нь хийдэг юм уу? Тийм ээ. Тэгээд та нар аймгуудад, сумдуудад бас, бүх асуудлаа эндээс гаргадаг юм уу?

**Б.Баттүвшин: -** Аймгуудад дэд хороо гэж байдаг. Төсөл сонгон шалгаруулах дэд хороо гэж. Аймгийн Засаг даргын Тамгын газар дээр. Тэд нар 200.0 саяас доошхи төслүүдийг тэндээ шийдээд тэгээд манайх руу шалгарсан төслүүдээ явуулдаг. Бид нар санхүүжилтийг нь төвөөсөө өгдөг.

**Д.Батцогт: -** Сумдуудад одоо бас нэг өнгөрсөн хугацаанд чинь юу билээ нэг суманд 50.0 сая гээд өгөөд байсан. Тэр чинь танайхаас гаралтай юм байна уу, эсвэл өөр юм байна уу?

**Б.Баттүвшин: -** Тэр сум хөгжүүлэх сан.

**Д.Батцогт: -** Бас жижиг дунд үйлдвэрийг дэмжих гээд бас давхар юм яваад байсан санагдаад байх юм. Үгүй юу?

**Б.Баттүвшин: -** Тэрийг манайхтай холбох гээд юу яасан. Холбож хоршуулж ажиллуулъя гээд нэг юм гарч байсан юм билээ. Тухайн үед. Тэгэхдээ яг манай сангаар дамжигдаагүй.

**С.Дэмбэрэл: -** За одоо үндэсний хороонд хичнээн байгууллага байдаг юм? Улаанбаатар хотын, тэгээд дүүргүүдийнх гээд.

**Б.Баттүвшин: -** Аймаг дээр болохоор хувийн одоо 9 хүний бүрэлдэхүүнтэй хороо ажиллаж байгаагаас 4 хүн нь болохоор хувийн хэвшлээс байгаа.

Хөдөлмөрийн яамнаас босоо тогтолцоотой хөдөлмөрийн хэлтэс байгуулагдаад тэгээд энэ нь шинээр дэд хороогоо байгуулж байгаа болохоор одоо шинээр ямар тогтолцоог бий болгож байгааг бас мэдээлэл байхгүй байна л даа.

**Д.Батцогт: -** Нэг сонирхож асуух зүйл бол яг энэ урьд нь тараагдсан мөнгүүд яг хэр зэрэг эзнээ олсон юм. Тэгээд яг зориулалтын дагуу ашиглаж байна уу, эсвэл өөр бизнест эргүүлж байна уу? Хичнээн ажлын байрыг бий болгосон. Яг зориулалтын дагуу ашиглаад үр дүнгээ өгсөн нь хэд вэ? За бүр одоо идэж уугаад дуусгачихсан зээл нь одоо хэдэн хувь нь эзэлж байгаа. Энэ талаар мэдээлэл байна уу?

**Б.Баттүвшин: -** Өнгөрсөн хугацаанд нийт олгосон зээлийн хэмжээ 420.0 тэрбум гэж түрүүн хэлсэн. Энэ хугацаанд ажлын байр шинээр бий болсон гэдэг дээр бол 5 мянга 500 ажлын байр шинээр бий болсон гэсэн ийм тооцоо судалгаа гарсан. Тэгээд хэр их эзнээ олсон бэ гэдэг дээр бас яах вэ зарим нэгэн зээл авагч нар бол төсөл нь шалгараад зээлээ яг авах гэхээр банк дээрээ гацдаг. Банкны цензурыг давдаггүй. Ингээд банкны цензурыг даваагүйгээс болоод батлан даалтын сан үүсэж байгаа байх. Ер нь бол. Энэ дээр маш их хэл ам хийцгээдэг. Тэгээд тийм асуудал гардаг. Ер нь бол эргэн төлөлт бол банкуудаар дамждаг учраас 97.0, 98.0 хувьтай явж байгаа.

**Г.Уянга: -** Энэ нөгөө анх 1996 оноос 1.0 тэрбум гэж байгаад тэгээд 2009, 2010 онд 30, 30 тэрбум. За тэгээд нөгөө юуны ноос, ноолуурын зээл гээд 150.0 тэрбум болсон юм байна. Тийм ээ. Тэгээд үлдсэн мөнгө нь болохоор яг өөрөө эргэлтээрээ бий болгосон юм уу. Тийм ээ.

**Б.Баттүвшин: -** 2011 онд болохоор 300.0 тэрбум төгрөгийн бонд гарснаас 150.0 тэрбумыг болохоор яг жижиг, дунд үйлдвэрийг дэмжих чиглэлээр олгосон байгаа. Үлдэж байгаа 150-иас 9.8 тэрбумыг нь ноосны урамшуулалд олгоод 140.2 тэрбумыг болохоор ноосны чиглэлийн 67 үйлдвэрт олгосон байдаг юм.

**Л.Лувсан: -** Энэ мөнгө нь бас Улсын Их Хурлын тогтоолтой. Бондын эх үүсвэр ийм эх үүсвэр байсан учраас 2014 оноос буцаад төлөгдөөд явах юм. Яг Сангийн яамандаа төлөгдөөд явах юм. Тэгэхээр манай Жижиг, дунд үйлдвэрийн санд энэ тоо нь их том харагдаад байдаг боловч яг жижиг, дунд үйлдвэр эрхлэгчдэд олгох гэхээр тусгайлан зориулсан эх үүсвэр аягүй дандаа хомс. Энэ нь бол хүрэлцдэггүй. Жишээ нь, Дархан, Эрдэнэтийн хэрэгцээ бол маш их байдаг. Ингээд хүрэлцэхгүйн улмаас бас байнга л хэл ам гарч байдаг ийм л асуудал байгаа юм л даа.

Хүү, хугацаа нь бол жилийн 7.0 хувийн хүүтэй, 5 жилийн хугацаатай олгодог.

**С.Дэмбэрэл: -** Банк бус санхүүгийн байгууллагуудтай хамтарч ажилладаг уу?

**Б.Баттүвшин: -** 2 банк бус санхүүгийн байгууллагатай лизингийн зээл олгох чиглэл дээр хамтран ажиллаж байгаа.

**С.Дэмбэрэл: -** Энэ эх үүсвэрээс үү?

**Б.Баттүвшин: -** Энэ болохоор 2 компани дээр нийтдээ 2 тэрбум төгрөг байгаа.

**С.Дэмбэрэл: -** Үгүй үгүй. Эх үүсвэр нь банк бус санхүүгийн байгууллагуудтай хамтарч ажиллаж байгаа эх үүсвэр нь тэдний хөрөнгөөр нь лизинг өгч байгаа юм уу, эсвэл..

**Л.Лувсан: -** Манай хөрөнгө. Сангийн хөрөнгөөр.

**Б.Баттүвшин: -** Хамтарсан хөрөнгө. Одоо бас жишээ нь “Хас лизинг” компанитай ингээд манайхаас 1 тэрбум 400.0 сая төгрөг байршуулаад олгохдоо.

**С.Дэмбэрэл: -** Тэгвэл танайх зүгээр лизингийн компанитай. Би банк бус санхүүгийн байгууллагууд асууж байна л даа. Зээл. Тэд нараар бас дамжуулж зээлддэг. Тэгээд энэнийхээ үндсэн дээр банкууд болон банк бус санхүүгийн байгууллагуудын дунд өрсөлдөөн үүсгэдэг ийм орчин нөхцөлийг бүрдүүлсэн нь дээргүй юу?

**Б.Баттүвшин: -** Энэ орчин нөхцөлийг ерөнхийдөө ярилцаж байгаа. Одоо банк бус санхүүгийн холбооныхонтой уулзаад. Жишээлбэл Төв аймгийн Сэргэлэн суманд нэг тариа тарих гэж байгаа, лууван тарих гэж, 2 га-д лууван тарих гэж байгаа иргэн Дорж жишээлбэл зээл авъя гэхээр том банкууд тоодоггүй. Худалдаа хөгжил, Голомт бол зээлийн эдийн засагчаа тийшээ явуулж 20.0 сая төгрөгийн төлөө тэнд зээл олгохын төлөө үнэлгээ хийлгэж ингэж бөөн ажил удах, яршиг яршиг гээд ингээд байдаг. Тийм учраас банк бусуудыг энэ дээр түлхүү оруулъя гэдэг ийм.

**С.Дэмбэрэл: -** Ерөнхийдөө цаашдаа энэ жижиг, дунд үйлдвэрлэлийг дэмжих зээлийг дан банк бус санхүүгийн байгууллагуудаар явуулж болох уу?

**Б.Баттүвшин: -** Болно гэж бодож байгаа. Тэгэхдээ..

**С.Дэмбэрэл: -** Яагаад гэвэл банкууд чинь нэг их тоохгүй байна шүү дээ. Тэд чинь одоо бол эх үүсвэр нь сайжирч байна. Одоо дээр нь энэ төрийн бондыг байршуулах гэж байгаа юм шиг байна. Тийм ээ. Тэр 500.0 тэрбум энэ тэр гээд.

Тэгэхээр цаашдаа одоо хэрэгцээтэй шаардлагатай банк бус санхүүгийн байгууллагуудаар одоо нэг олигтой ажилладаг нь 40 гаруй байгаа байх. Тийм ээ. Тэдний дундах одоо юу гэдэг юм тендер, конкурс зарлаад тэгээд яавал илүү ашигтай биш үү.

**Б.Баттүвшин: -** Энийг бас бид нар судалж үзэж байгаа. Тэгээд Санхүүгийн зохицуулах хороо банк бус санхүүгийн байгууллагуудыг ерөнхийдөө хянадаг юм билээ. Ингээд нэг активынх нь хэмжээний 30 хүртэлх хувьд нь эх үүсвэр олгож болох юм гэсэн ийм санаа явж байгаа.

**С.Дэмбэрэл: -** Банкуудад нийт активынх нь хэмжээтэй тооцдоггүй биз дээ.

**Б.Баттүвшин: -** Тооцдоггүй юм.

**С.Дэмбэрэл: -** Тэгэхээр чинь яахаараа банк бус санхүүгийн байгууллагуудад хийдэг юм. Хязгаарлалт хийж байх нь байна шүү дээ. Тийм ээ.

**Б.Баттүвшин: -** Банкуудыг харьцангуй эрсдэл багатай гэж үздэг. Банк бусуудыг жишээ нь 200 гаруй банк бус байдгаас 150, 160 нь зүгээр нэг валютын арилжааны цэг маягийн ийм банк бусууд байдаг болохоор банк бус дээр бол ийм нийт активынх нь хэмжээний 30 хүртэлх хувьд нь эх үүсвэр олгож болно гэсэн иймэрхүү яриа бол явагдаж байгаа.

**С.Дэмбэрэл: -** Бичил зээл хаана очдог юм бэ? Бичил зээл танайхаас бас дамждаг тийм ээ.

**Б.Баттүвшин: -** Бичил зээл бол шууд манай сангаас олгогдсон 3.0 сая төгрөгийн, 5.0, 10.0 сая төгрөгийн бичил зээлүүд бол бас байдаг юм.

**С.Дэмбэрэл: -** Бичил зээл чинь бас нөгөө сургалтанд зориулагддаг уу? Тэр нөгөө 1.0 сая төгрөг энэ гээд. Хуучин. Танай яаман дээр.

**Л.Лувсан: -** Яаман дээр бол байгаа.

**С.Дэмбэрэл: -** Харин тийм. Би тэрийг л асуугаад байна л даа.

**Б.Баттүвшин: -** Хөдөлмөр эрхлэлтийг дэмжих сангийн зээл гэсэн нэртэй.

**С.Дэмбэрэл: -** Нэг 20.0-иод тэрбум. Тийм үү?

**Б.Баттүвшин: -** Тийм.

**С.Дэмбэрэл: -** Тэрэнтэйгээ бол холбоогүй юм байна. Тийм ээ.

**Б.Баттүвшин: -** Холбоогүй.

**Г.Уянга: -** Би нэг жишээ мэдэх юм зүгээр. Яах вэ энэ уг нь аягүй хэрэгтэй зээл мөртлөө олддоггүй юм билээ. Яг хүссэн хүмүүстээ. Тэгээд гэсэн хэрнээ зүгээр яах вэ шууд нэр хэлэхгүй байхад бол албан тушаалтай хүмүүс аваад орон сууцны зээл авчихсан. Тиймэрхүү жишээ зөндөө таарч байсан л даа. Жишээлбэл ямар хүмүүсийг нь авдаг юм. Тийм жагсаалтыг яаж болох уу? Гаргаж үзэж. Илүү шударга байлгах үүднээс. Жишээлбэл тэр 150-ыг чинь хэдхэн том компаниуд л авчихдаг юм байна шүү дээ. Жижиг дунд үйлдвэрийн гэдэг ийм гоё нэрээр баахан байршуулж байгаад л. Тэгээд ер нь бол томчууд нь хуваагаад авчихдаг юм уу гэж миний ойлголт бол ийм байгаа. Бүгдээрээ энийг яаж жинхэнэ эздэд нь хүргэж болох вэ. Тийм ээ. Бодвол би та нарыг шинэ томилогдсон. Бас өөрчилье. Юм хийе гэж бодож байгаа хүмүүс байх гэж бодож байна л даа. Тэгээд энийг жаахан өөрчилж, яг хүмүүст нь, тэр хүсэж байгаа хүмүүст нь хүргэх талаар ямар арга хэмжээ авах бол гэж бодоод байна л даа. Та нарт тодорхой саналууд байна уу?

**Д.Батцогт: -** Сан, газар хоёр чинь ер нь ямар ялгаатай юм бэ?

**Б.Бат-Амгалан: -** Газар нь бол яах вэ үйл ажиллагааныхаа бодлого чиглэлээ барьж байдаг юм. Энэ нь бол мөнгө хуримтлалын сангаа.

**Н.Галцог: -** Намайг Н.Галцог гэдэг. Жижиг, дунд үйлдвэрийн хөгжлийн газар. Санхүү, хөрөнгө оруулалт, татварын асуудал хариуцдаг. Тэгэхээр саяны гишүүдийн гарсан асуултад. Манай сан бол яаман дахь, нөгөө яаман доторх газрын бүтэцтэй хариуцдаг. Ерөнхийдөө бодлого, хэрэгжилт, зохицуулалтын асуудлаа хариуцдаг. Яг Засгийн газраас яамны. Сан маань Засгийн газрын тусгай сангийн хуулиар шууд сайдын эрхлэх асуудлын хүрээнд байгуулагдаж жижиг, дунд үйлдвэрийг дэмжих дэмжлэгийг санхүүжүүлэх, тэрний хэрэгжилтийг хангах ийм үндсэн гол үүрэгтэй, ялгаатай ажилладаг.

Жижиг, дунд үйлдвэр эрхлэгчдэд 2008 онд энэ агентлаг байгуулагдсанаас хойш хөрөнгө оруулалт нэмэгдсэнтэй холбоотой нэлээн их хэл ам гардаг. Өнгөрсөн хугацаанд зээл авсан бүх зээлдэгчдийн нэрсийг бид нар өмнө нь хуучин Хүнс, хөдөө аж ахуйн хөнгөн үйлдвэрийн яам. Одоо бид нар яамныхаа, Хөдөлмөрийн яамныхаа нэгдсэн вэбсайтыг нээж байна. Шууд байрлуулчихдаг. Аль сумын, хэн ямар зорилтоор ямар зээл авсан бэ. Монголбанктай ярьж байгаа 2010 оноос эхлээд энийг шийдсэн байгаа. Зээлдэгчийн хувийн нууц гэж нэг тээг тавьдаг байсан. Бид нар төрийн дэмжлэгээр зээл авсан бол нуух асуудал байхгүй гэдэг юмыг тавьж байгаад энийг бол нээлттэй болгосон. Одоо яам маань жигдрээд явахад энэ нээлттэй болно.

Хоёр дахь асуудал бол Хөдөлмөр эрхлэлтийг дэмжих сангаас хуучин Нийгмийн хамгаалал, хөдөлмөрийн яаман дээр байдаг байсантай холбоотой тэр бичил бизнесийг дэмждэг, ялангуяа Хөдөлмөр эрхлэлтийг дэмжих сангийн эх үүсвэр, санхүүжилтийн эх үүсвэрээс 2011 оноос эхлээд зөвхөн 24.0 тэрбум төгрөгийг сумын хөгжлийн санд л санхүүжилт ирсэн. 2011 онд 24.0 өгсөн, 2012 онд сая 12 сарын 20-нд 24.0-ыг өгсөн байгаа.

Одоо нэг яам болсонтой холбогдуулаад сум хөгжүүлэх сангийн эх үүсвэрийг тэндээс санхүүжүүлээд явж байгаа. Нөгөө талаар Хөдөлмөр эрхлэлтийг дэмжих тухай хуулиар бичил бизнес, өрхийн иргэнд 5.0, аж ахуйн нэгжид 10.0 хүртэл сая төгрөгийг 1 жилийн хугацаатай олгодог тэр зээлийн бүтээгдэхүүн бол манай жижиг, дунд үйлдвэрийн зээлийн бүтээгдэхүүнээс өөр бүтээгдэхүүн байдаг, өөр хуулиар зохицуулагддаг.

**С.Дэмбэрэл: -** Тэрний статистикийг хаанаас авах юм.

**Н.Галцог: -** Тэрийг манай яамны одоо Хөдөлмөрийн харилцаа, бодлого зохицуулалтын газраас авна. Тэнд нээгдэж байгаа. Одоо энийг манай яам бол нэгдсэн бодлогоор нэг урсгал болгож зохицуулж байгаа ер нь бол.

**С.Дэмбэрэл: -** Тэр статистикаа манай энэ дэд хороонд ирүүлээч.

**Н.Галцог: -** Дараагаар нь тэр банк бус дээр ганц юм нэмэхэд улс орон даяар жижиг дунд үйлдвэр эрхлэгчид ханддаг учраас ихэнхи нь орон нутаг, ялангуяа бусад газруудад салбаргүй байдаг юм. Тэгэхээр өнгөрсөн хугацаанд жишээлбэл Дарханыг ч юм уу, Чингэлтэй дүүргийг авъя гэдэг банк бус санхүүгийн байгууллагууд санал тавьдаг. Тэгэхээр яг тодорхой юм нь дээр бол бас хамтарч ажиллаж, сая Сангийн захирлын хэлж байгаа шиг бид нар бас тодорхой тодорхой зорилтод. Одоо Дарханд ч юм уу, Эрдэнэтэд ч юм уу, байдаг л даа. Тэгээд энэ чиглэлээр нь өрсөлдөөнийг бий болгоод явах боломжийг нээж өгнө гэж ойлгож байгаа.

Арилжааны банкаар дамжуулж олгож байгаа нөхцөлд хоёр шалгуур байдаг. Нэг нь зээлийн эх үүсвэрийг одоо биднээс шууд нөгөө барьцаа хөрөнгө буюу эрсдэлийг нь 100.0 хувь банк хариуцаж байгаа юм. Тийм учраас арилжааны банкаар дамжуулдаг.

Хоёр дахь нэг юм нь болохоор сонгон шалгаруулалтыг бид нар 2010 оноос хойш хийхээ больсон юм. Анх 2009 онд гараад, 2010 онд гараад сонгон шалгаруулалт хийсэн чинь нөгөө бүх орон даяар гээд ингээд шалгуур тавиад эхлэхээр Хаан банкнаас өөр банкгүй болчихдог байхгүй юу. Нөгөө суман дээр очоод зээлээ дамжуулах гэхээр ганц салбартай нь л Хаан банк байсан. Одоо Хадгаламж байгаа. Гурван зуун хэдэн салбартай. Дөрвөн зуун. Тэгэхээр бид нар бол 2010 оноос 13 банктай бүгдтэй нь гэрээ байгуулчихаад иргэд өөрөө банкаа сонгодог хэлбэр лүү оруулчихсан байгаа. Төсөл дэмжигдээд гарлаа. Аль банкаар зээлийнхээ төслийг судлуулахаа иргэд өөрөө сонгодог болсон.

**С.Дэмбэрэл: -** Батлан даалтын сангийн мэдээллийг хэн өгөх юм.

**Б.Баттүвшин: -** Өнгөрсөн оны 2 сарын 10-нд Улсын Их Хурлаас Зээлийн батлан даалтын сангийн тухай хууль батлагдан гарсан. Зээлийн батлан даалтын сан байгуулах тухай журам боловсруулах тухай энэ чиглэлээр ажиллаад бид нар 11, 12 сард нэлээн ажилласны үр дүнд Зээлийн батлан даалтын санг Санхүүгийн зохицуулах хороон дээр төрийн зүгээс Хөдөлмөрийн яам, Эдийн засгийн хөгжлийн яам, Сангийн яам гурав төлөөлөөд, Худалдаа аж үйлдвэрийн танхим, Ажил олгогч эздийн нэгдсэн холбоо, Банкуудын холбоог бид нар татаж оролцуулсан. Зээлийн батлан даалтын сангийн үйл ажиллагаа явуулж байсан туршлагатай гэдгээр нь хуучин GIZ[Die Deutsche Gesellschaft für Internationale Zusammenarbeit], одоо GTZ[Deutsche Gesellschaft für Technische Zusammenarbeit] Германы олон улсын хамтын ажиллагааны нийгэмлэгийн дэргэд байгуулагдсан Зээлийн батлан даалтын сангийнхнаас бас урьж ТУЗ-аа бүрэлдүүлэх ийм үйл ажиллагааг зохион байгуулсан байгаа.

Одоохондоо Зээлийн батлан даалтын сан маань байгуулагдаад улсын төсөвт суулгасан эх үүсвэр буюу 5.0 тэрбум төгрөгийг одоо дансандаа татаж байршуулаад 2013 оны 1 дүгээр улирлаас үйл ажиллагаагаа жигдрүүлэх, дүрэм журмаа боловсруулаад ажилдаа ороход бэлэн болоод байж байгаа. Жижиг, дунд үйлдвэрийн эрхлэгчид банкнаас зээл авахад барьцаа хөрөнгө дутагдалтай байдаг. Барьцаа хөрөнгө дутагдалтай жижиг дунд үйлдвэрлэл эрхлэгчид тухайн хүсэж байгаа, авах гэж зээлийнх нь 60 хүртэлх хувийг төрөөс батлан даахаар ингэж хуульчилж өгсөн байгаа. Эх үүсвэр буюу дүрмийн санд авсан 5.0 тэрбум төгрөгийг хуулиараа 20 дахин нэмэгдүүлж, одоо нийтдээ, одоо байгуулагдаад байгаа төрийн оролцоотой, төрөөс эх үүсвэрийг нь бий болгож дүрмийн санг нь бүрдүүлсэн Зээлийн батлан даалтын сан бол 100.0 тэрбум төгрөгийн батлан даалтын үйлчилгээ үзүүлэх ийм санхүүгийн шинэ бүтээгдэхүүн. Ажил бэлэн болоод сан нь байгуулагдаад байж байна. Оны төгсгөл дээр.

**С.Дэмбэрэл: -** Тэр чинь нөгөө аймгуудад салбарууд нь байгуулагдана. Тийм ээ. Үгүй юу?

**Б.Баттүвшин: -** Одоохондоо бид нар аймгуудад салбар гээгүй байна. Ер нь одоо жижиг, дунд үйлдвэрийн чиглэлээр олгож байгаа зээл батлан даалт гаргана гэж байгаа болохоор бид нар жижиг, дунд үйлдвэрийн асуудал хариуцсан нэгжүүд маань түрүүн хэлж байсан хөдөлмөрийн хэлтсүүд болчихоод байгаа. Хөдөлмөрийн хэлтсүүдийн бүрэлдэхүүнд орж байгаа жижиг, дунд үйлдвэрлэлийн бодлогын хэрэгжилт бусад асуудлуудыг хариуцсан мэргэжилтнүүдтэй бид нар бас давхар зээлийн батлан даалтын сан, даатгал, лизингийн асуудал хариуцсан орон тоог тавьж өгч байгаа. Зээлийн батлан даалтын сантайгаа бид нар бас дахин хамтарч ажиллах, энэ орон нутагт хэрэгжүүлэх ажлыг бас ямар бүтцээр зохион байгуулах, хэрэгжилтийг нь хангах тал дээр бас илүү дүрэм журам боловсруулж тодорхой болгох шаардлагатай байгаа.

**Д.Батцогт: -** Би нэг асуулт асуугаадахъя. Ер нь яах вэ нөгөө тойргоос сонгогдсон Улсын Их Хурлын гишүүд гээд бид нар ингээд тойрогтоо ажиллаж байхад ер нь аймаг бол бараг л нэг нэгийгээ мэднэ шүү дээ. Хэн нь хэн бэ. Хэн нь бас жаахан юм хийх гээд оролдоод байна. Ямар дэмжлэг хэрэгтэй байна гэдэг нь тодорхой байдаг л даа. Ирээд юмнуудаа үзүүлээд одоо нэг модон эдлэл хийдэг ч юм уу, цех ажиллуулаад, энийгээ жаахан томруулчих хүсэлтэй байдаг. Тэгээд ингээд хандахаар нөгөө дээгүүрээ хуваагаад авчихдаг гэдэг шиг бүх юм тийм л замаар явчихдаг. Энэ шалгаруулалт дээр нь тухайлбал Улсын Их Хурлын гишүүдийн өөрсдийнх нь саналыг харгалзаж үзэх ер нь боломж бололцоо байдаг юм уу, үгүй юу? Эсвэл ер нь ямар шалгуураар яаж явдаг юм. Энэ талаар бас хэлээч. Тэгээд тэр барьцааны, төр батлан даана гэж байна шүү дээ. Тэгээд энэний чинь дээд талын хэмжээ нь хэд байдаг юм. Одоо олгож байгаа зээлийнх нь. Төрөөс батлан даалт гаргаж байгаа. Энэ талаар нь.

**Б.Бат-Амгалан: -** Зээлийн батлан даалтын хувьд түрүүн 60.0 хүртэлх хувийг тухайн хүсэж байгаа зээлийнх нь 60.0 хүртэлх хувь. Одоо журам боловсруулж байгаа учраас бид нар бас журамдаа тодорхой тусгаж өгөх шаардлагатай байгаа юм. Түүнээс биш бас тэрбум төгрөгийн, 600.0 сая төгрөгийг нь төр батлан даагаад эрсдэлээ үүрээд сууж байж бас болохгүй байна л даа.

Манай энэ бүс нутгийн чанартай зээл 200.0 сая төгрөгөөс дээшээ. Түрүүн сангаас бас мэдээлэл өгсөн байх. Дээд хэмжээ 1.5 тэрбум төгрөг байна. Бид нар бас зээлдэгчдэд эх үүсвэр хязгаарлагдмал учраас нэлээн хүрэлцээтэй байлгахын тулд дээд хязгаарыг нь тогтоож өгсөн байгаа. Тэгэхээр бид нар хэмжээн дээр нь бас бодолцохгүй бол бичил зээл тал руугаа. Түрүүн С.Дэмбэрэл гишүүний асууж байсан бичил зээл тал руугаа бид нар бас зээлийн батлан даалтын сангаа нэлээн түлхүү ажиллуулж өгөх, өрхийн бизнесийг дэмжих тал дээр. Таны түрүүн хэлж байгаа бий болчихсон, амьжиргааг нь тогтмол дэмждэг, амьдралынх нь эх үүсвэр болчихсон тийм бизнесүүдийг давхар судлаад. Түрүүн одоо комиссоос шалгараад очиж байгаа зээлүүдийн ихэнхи нь, ер нь 50, 60 хувь нь банкин дээр очиж бүдэрдэг. Тэр нь нэгдүгээрт төслөө хамгаалж чадаагүйгээс. Ихэнхи шалтгаан нь болохоор барьцаа хөрөнгөнөөс болж байсан. Энэ асуудлыг төрөөс шийдэж байгаа боловч бид нар бас эрсдэлээ бас багасгах талаасаа анхаарч журмаа боловсруулна. Бас зээлийн хэмжээн дээр бас анхаарна гэж бодож байгаа.

Шалгаруулалт дээр та асуусан тийм ээ. Ер нь түрүүн Г.Уянга гишүүн асууж л байна. Энэ зээлийн шалгаруулалтын асуудал үнэхээр хүндрэлтэй байдаг юм билээ. Урьд нь нэг тогтож ирсэн юм байдаг. Тэрийг бид нар одоо эвдэх тал дээр ямар арга хэмжээ авах гэж байна гэж асууж байна. Бид нар ямар ч байсан энэ талыг өөрчлөх тал дээр жаахан шинэлэг уур амьсгал оруулаад нээлттэй болгохгүй бол энэ үнэхээр эх үүсвэр нь хязгаарлагдмал. Үнэндээ зүгээр харьцуулаад хэлэхэд нэг жилдээ бараг 1 их наяд төслийн жагсаалт ирээд, тэрнээс 10, 20 хувийг нь шийдэгддэг учраас маш их олон хүмүүсийн гомдол, хүлээлт үүсчихсэн ийм зээл байдаг. Хэрэгцээтэй учраас.

Тэгээд энэ дээрээс ер нь одоо үнэндээ яг одоо өнөөдрийн амьдрал дээр байгаа юм бол үнэхээр яг лобби, танил тал, тэгээд дээрээс ирсэн намын харъяалал, улс төрийн шийдлээр бүх асуудлууд шийдэгдэж байгаа. Тийм учраас Улсын Их Хурлын гишүүдийн саналыг харгалзаж үздэг, бид нарт хандсан бичиг, шууд Жижиг, дунд үйлдвэрийн хөгжлийн газар дээр, дээр нь Жижиг, дунд үйлдвэрийг хөгжүүлэх сан дээр шууд бичгүүд ирсэн орон нутгаас сонгогдсон гишүүдээс бичүүлж ирсэн энэ төслийг дэмжиж өгнө үү, харгалзан үзэж шийдвэрлэнэ үү гэсэн ийм бичгүүд ирж байгаа. Тэгэхээр бид нар бас тэрийг анхаарч үздэг.

**С.Дэмбэрэл: -** Яагаад тэгж анхаарч үзэж байгаа юм?

**Н.Галцог: -** Тухайн орон нутгаас сонгогдсон гишүүд манай аймагт хэд хэдэн. Тэр нь дандаа гомдол байдаг л даа. Цаанаас ирсэн. Бид тэдэн удаа хандаад зээлийн асуудал шийдэгдээгүй. Энэ бол бараг хоёр гурван төрийн нүүр үзэж байна гэсэн ийм тойргийн гишүүдийн гомдлыг үндэслээд энэ төслийг дэмжиж өгнө үү л гэсэн бичиг байдаг юм. Бид нар бичгээр бас албан ёсоор хариу өгдөг. Гэхдээ яг тэр бичиг болгоныг үндэслэж бид нар төслийнхөө комиссын үйл ажиллагаанд шууд авч хэрэгжүүлэхэд бас хүндрэлтэй шүү дээ.

**С.Дэмбэрэл: -** Хамгийн гол нь танил тал, тэгээд ах дүү хамаатан садан, тэгээд нэг намын, намчирхах. Энэ өнгөрсөн жилүүдэд ийм л юм байсан шүү дээ. Тийм ээ. Одоо ингэхгүй байх баталгаа байна уу?

**Б.Бат-Амгалан: -** Одоохондоо бид байдлыг ер нь өөрчлөхгүй л бол болохгүй. Одоо байгаа байдал тэр.

**С.Дэмбэрэл: -** Ил тод тавих тусмаа, ил тод байх тусмаа л яана шүү дээ. Тийм ээ.

**Б.Бат-Амгалан: -** Тийм. Тэгэхээр процедур нь бол ингэж явж байгаа. Аймаг, дүүрэг, нийслэл дээр бол аймгийн Засаг даргаар ахлуулсан комисс гээд нэг байгуулчихсан байгаа шүү дээ. Бид нар ямар бодлого бариад байгаа вэ гэхээр ер нь бол орон нутагт байгаа тэр аймгийн, сумын бизнесийг бол тухайн орон нутгийн хүмүүс л илүү их мэднэ. Түүнээс энд нэг ингээд яамны нэг хүн төслийг нь татаж ирээд уншаад, цаасан дээр ажиллаад байх шаардлагагүй л гэж үзээд байгаа юм л даа. Тийм учраас орон нутагт эрх мэдэл шилжүүлж байгаа юм.

За тэр хүмүүс маань очихоороо сая хэлээд байгаа шүүмжлэлүүд дээр яваад байх шиг байгаа юм. Тэгэхээр бид нар бол уг нь механизмаа юу гэж хараад байгаа вэ гэхээр тэр байгаа бүрэлдэхүүний оролцоог л их өргөтгөөд байх ёстой. Тэгээд бид нар бол Иргэдийн төлөөлөгчөө оруулаач гээд тэгж байгаа юм. Тэгээд хүн л юм болсон хойно юм бодоод олчихдог. Иргэдийн төлөөлөгч гээд тэгэхээр Иргэдийн Төлөөлөгчдийн Хурлын төлөөлөгч оруулчихаад за энэ ёстой хамгийн иргэдээсээ сонгогдсон хүн байгаа юм. Тэгээд бид нар оруулчихсан байгаа гэж байгаа юм л даа. Нөгөө комисстоо. Тэгэхээр одоо бид нар бол журмаараа юу гэж шийдэж байгаа вэ гэхээр тодорхой бие даасан бизнесийн байгууллагуудыг хамгаалдаг үйлдвэрчин, ажил олгогч, танхим ч гэдэг юм уу, ийм төлөөллүүд нэгдүгээрт байна.

Тэгээд шийдвэр гаргахдаа нээлттэй байдаг. Хурал нь хэзээ болдог процедурын юмнуудыг нь нээлттэй болгоод өгчихье. Тэрнээс одоо ахиад л буцаад татаж аваад оролцоогоо нэмэх ойлголт бол байхгүй. Тийм учраас нийслэл, аймаг, дүүргээр явдаг комиссын бүрэлдэхүүнээрээ явъя гэдэг ерөнхий юм бол явж байгаа. Тэгээд энэ хүрээнд журам маань сайдын тушаал шийдвэрээр өөрчлөгдөж байгаа.

**Х.Болорчулуун: -** Та нар чинь одоо тэрийг гаргаж ирэх л ёстой шүү дээ.

**Л.Лувсан: -** 5473 хүн байгаа юм л даа.

**Д.Ганбат: -** Энэ ийм байна. Нэгдүгээрт байна шүү дээ. Тийм ээ. Бидний яриад байгаа энэ мөнгө төгрөг бол энэ гадуур дотуур явж байгаа энэ мөнгөний хажууд бол үнэхээр ёстой шалихгүй мөнгө байна. Нэг.

Хоёрдугаарт, та бүхний яриад байгаа юм бол бас ингээд сан гэж байна. Тийм ээ. Бас газар гэж байна. Бас та нар зээл өгдөг юм шиг байна. Тийм ээ. Үгүй юу. Өгдөггүй юм уу. Бодлогоо барьдаг юм уу.

Тэгэхээр эндээс юу асуух гэж байна вэ гэхээр жижиг, дунд үйлдвэр гэж юугаа яриад байна вэ. Тийм ээ. Тийм шалгуур байна уу? Яг тийм тийм гээд. Нэгдүгээрт тэр. Хоёрдугаарт бол түрүүн өгч байсан тэр гайгүй 150.0 тэрбумыг бол манай Монголын, дэлхийн юугаар бол жижиг байх л даа. Тийм ээ. Манайхаар бол том компаниуд авчихсан байна шүү дээ. Ийм юм явж байна. Нөгөө талаар хамгийн хэрэгцээтэй, хамгийн баталгаатай хүмүүс бол жижиг, дунд үйлдвэр гэж яривал миний ойлголтоор бол малчид байгаа гэж бодоод байгаа юм. Тэр дээрээ аж ахуйн нэгж гээд өгөхгүй байна уу, эсвэл хувь хүнээрээ тэд нар зээл авч болох уу?

**Б.Баттүвшин: -** Хувь хүнээр, ер нь манайхаас зээл авч болно. Тэгээд түрүүний асуултад бас нэмээд хариулахад танил талаараа ихэвчлэн юм шийдэгдээд байна гэхээр энэ эрэлт нийлүүлэлтийн хууль үйлчлээд байгаа юм. Зээлийн эрэлт одоо их байдаг. Нийлүүлэлт нь нэг 20.0 хувь, 30.0 хувьд нь л болоод байгаа юм. Зээлийнх нь нийлүүлэлтийг ихэсгээд өгчих юм бол ийм танил талын ч шаардлага байхгүй. Үнэхээр шалгарсан компаниуд нь бүгд аваад аваад л, бүх жижиг, дунд бизнесменүүд үйл ажиллагаагаа эхлээд л явах юм.

Жишээлбэл, одоо зүгээр Увс аймгийн нэг суманд байдаг нэг зүгээр зурагчин хийе. Зургийн аппарат аваад өг. Тийм ээ. Зүгээр нэг 2 оёдлын машин аваад өг. Гэртээ юм оёод заръя. Одоо энэ цэцэрлэгийн багш нарт зүгээр хормогчийг нь хийгээд зараад байя гэсэн ийм хүсэлтүүд хүртэл байдаг. Энэ асуудлуудыг шийдвэрлэхэд заавал банк оролцохгүйгээр банк бусаар дамжуулж тухайн орон нутагт үйлчилнэ гэсэн банк бустай гэрээ хийгээд за манайх энэ орон нутагт энэ жижиг, дунд бизнесменүүдийг. Жижиг, дунд үйлдвэр гэж ярьж байгаа боловч энд жижиг, дунд үйлчилгээ, бизнес эрхлэгчид бүгд орж байгаа.

Энэ банк бусуудыг түрүүн С.Дэмбэрэл гишүүний хэлдэг татаж оролцуулбал энэ илүү их үр өгөөжөө өгөх юм. Дээрээс нь нийлүүлэлтийг нь ихэсгэх өгөх хэрэгтэй байгаа юм. Нийлүүлэлтийг нь ихэсгэх юм бол одоо энэ дарга царайлаад байгаа хүмүүсийн хэрэг байхгүй болно. Угаасаа энэ жижиг, дунд бизнесменүүдэд энэ зээл нь хүртээмжтэй болох юм. Ийм асуудал байгаа юм.

**Х.Болорчулуун: -** За би нэг юм хэлье. Энэ жижиг, дунд үйлдвэрлэл гэж ямар үйлдвэр вэ гэхээр одоо 50 ажиллагсдаас ихгүй, жилийн борлуулалт нь 1 тэрбум 500-гаас ихгүй гэж заасан байгаа шүү дээ. Тийм ээ. Гэтэл яг энэ зээл олгоход одоо тэр 350.0 тэрбумаас 46.0 тэрбум олгосон гэж байна. Тэрнээс 150.0 тэрбум нь ноос ноолуурын чиглэлээр. Түүн дотроо бүр Буян, Говь, Эрдэнэт хүртэл энэ сангаар дамжаад бага хувьтай мөнгө авчихсан байна шүү дээ. Түүнээс гадна би сонсож байсан. Тэр Гачуурт компани гэхэд одоо 3 компанийн нэр дээр ингэж юу яагаад, тэрбум тэрбумаар нь 3 тэрбум авчихсан жишээтэй. Тэр мэдээллийг өнөөдөр авчраагүй та нар.

**Н.Галцог: -** Тэгэхээр жил болгон аудит, мэргэжлийн хяналт, за сүүлдээ эдийн засгийн цагдаагийн алба шалгасан л даа. Жижиг, дундын зээлийг. Тэр нээлттэй байгаа. Гачуурт компанийн тэр дүгнэлтэд нь орчихсон байгаа. Тэгээд бид нарт байгаа. Тэрийг та бүхэндээ бас бүгдийг нь хүргүүлье.

1.5 тэрбумыг 50 хүртэл биш бүр 199 хүртэл ажиллагсадтай. Тэгэхээр манай жижиг, дундын хууль бол ингээд их өргөн боломжтой нэлээн дээр үед 2007 онд гарахдаа ийм хэмжээнд гарчихсан байгаа. Тэгээд хүмүүс маань ойлгохгүй байгаа учраас бид бас энэ Жижиг, дунд үйлдвэрийн тухай хуульд нэмэлт өөрчлөлт оруулаад энэ тодорхойлолтын асуудлыг бас цэгцэлье гэсэн ажлын хэсэг гараад манай дээр ажиллаж байгаа. Гэхдээ ер нь бол нөгөө тодорхойлолтоосоо илүү энийг бас зохицуулалт хийх боломж бол зөндөө байгаа. Худалдаа, үйлчилгээ, үйлдвэр гэсэн ийм гурван чиглэлийн, тэгээд бөөний худалдаа гээд ийм дөрвөн чиглэлийн үйл ажиллагаа эрхэлдэг. Архи, тамхи, банк болон мөнгө санхүүгийн үйл ажиллагаа, бооцоот тоглоом, уул уурхай. Энэ 4-өөс бусад бүх үйл ажиллагаа эрхэлдэг хүмүүс, жижиг дундад орж байгаа. Одоогоор.

**С.Дэмбэрэл: -** Худалдаа, үйлчилгээний ингээд судалгаанаас харсан чинь худалдаа үйлчилгээ уг нь хамгийн их мөнгө хүсмээр юм. Тэгсэн чинь одоо хамгийн бага нь байж байх юм. Яагаад тэгж байгаа юм. Энэ нэг судалгаа байна шүү дээ. Тийм ээ.

**Б.Баттүвшин: -** Энэ нөгөө манай нэртэй холбоотой юм аа. Манай нэрийг жижиг, үйлдвэр гээд заачихсан.

**С.Дэмбэрэл: -** Тийм учраас би одоо хэлэх гэж байна л даа. Жижиг, дунд бизнесийг дэмжих ёстой. Тийм үү. Тэр дотроо үйлдвэрлэлийгээ илүү одоо түлхүү гэдэг юм уу. Тэгээд үйлчилгээ, худалдаа гээд одоо жишээлбэл дэлгүүр, хоршоо тийм ээ, ресторан үйлчилгээний газар, үсчин энэ тэр гээд бүх төрлийн үйлчилгээнүүд байна шүү дээ. Ахуйн үйлчилгээ ч гэдэг юм уу. Энэ хүмүүс авч болох ёстой шүү дээ. Тийм ээ. Гэтэл энэний чинь хэмжээ их бага байна. Судалгаан дээр чинь ч байгаа. Бодит амьдрал дээр энэ чинь хамгийн их байдаг. Гэтэл нөгөө үйлдвэрлэл гээд ойлгуулаад, ойлгоод явчихаад байгаа учраас энэ чинь нөгөө хуулийн өөрчлөлт дээр жижиг, дунд бизнес гэж эхлээд тодорхойлоод, тэр дотроо үйлдвэрлэл, үйлчилгээ, худалдаа гээд явах уу, үгүй юу? Цаашдаа. Тийм байдлаар өөрчлөх гэж байгаа юм.

**Н.Галцог: -** Тийм. Өнгөрсөн 3 жилийн хугацаанд худалдааг бага өгсөн юм. Бодлогоор. Яагаад гэвэл эргэлтийн хөрөнгөд л орчих гээд байгаа байхгүй юу. Тэгээд нэмүү өртөг шингээхгүй байна гэж үзээд арай нэг өөрийнхөө юм нь дээр ядаж бага ч гэсэн ноосыг нь угааж байг гэдэг утгаар баримтлаад тэгээд ерөнхий тийм чиглэл барьсан. Гэхдээ зүгээр ор тас орхиогүй юм.

**С.Дэмбэрэл: -** Худалдаанд өртөг бүтээгддэг юм аа. Худалдаанд өртөг бүтээгдэхгүй гэдэг үзэл бол Марксист үзэлд хэлдэг юм. Тийм учраас бид бол байна шүү дээ ер нь тэгээд яриад байдаг байхгүй юу. Гэтэл энэ чинь өртөг бүтээгддэг сектор.

Тэгэхээр миний зүгээр хэлэх санаа ийм байна л даа. Энэ нэг бодлого жаахан асуугаадахъя. 2016 он хүртэл тийм ээ, үйлдвэрийн судалгаа гээд гаргачихсан байна шүү дээ. Тийм ээ. Энэ судалгааг одоо яаж гаргав. Бүх аймгуудаас, хотоос ингэж одоо судалгааг авав уу? Судалгааны баг ажилласан уу? Энэ бизнес эрхлэгчид энд нь яаж оролцсон юм.

**Б.Баттүвшин: -** Энэ судалгааг юу яасан. Жишээлбэл, Архангай аймгийн Засаг даргын Тамгын газартай нь холбогдоод жижиг, дунд үйлдвэр эрхлэгчдээс хүссэн зээлийн хэмжээ буюу тэнд дэмжигдсэн төслөөр нь авсан юм.

**Х.Болорчулуун: -** Асуулт асууж ерөнхийдөө дуусав уу? Тийм ээ.

**Б.Баттүвшин: -** Ер нь бас бид нар жижиг, дунд үйлдвэрлэл эрхлэгчид л гэж яриад байгаа болохоос биш жижиг, дунд бизнес эрхлэгчид юм. Энийгээ бас нэг их сурталчлаагүй байгаа. Яагаад вэ гэхээр нөгөө жижиг, дунд бизнес эрхлэгчид цай хоолны газар ажиллуулах хүмүүсээс авахуулаад ахиад нөгөө жижиг, дунд зээл авъя гээд бид нар дээр ирнэ. Бид нар эх үүсвэр багатай учраас ахиад л үгүй гээд хаалгыг нь хаагаад тэд нарт баахан удна. Ийм л ажил болох юм. Боломжтой байвал одоо бүгдийг нь хамруулаад, бүгдийг нь дэмжээд ингээд явах бол бүрэн бололцоотой.

**С.Дэмбэрэл: -** Одоо ингээд жишээлбэл арьс ширний бонд гаргана. Тийм ээ. Урьд нь ноос, ноолуурын ингээд авчихсан. За арьс шир. Ингээд тодорхой секторуудаар ингээд мөнгө төгрөг ингээд танайхаас тусдаа өгөөд байна шүү дээ. Тусдаа банкуудаар дамжуулаад бонд гаргах замаар ингээд яваад байна шүү дээ. Танайд бүгд холилдчихсон байгаа шүү дээ. Яг их хэмжээгээрээ. Тийм ээ. Тэр дотор чинь одоо жишээлбэл ноосны үйлдвэрч явж байгаа, арьс ширний үйлдвэр ч явж байгаа байх. Аягүй бол. Тийм ээ. Аймаг, орон нутагт. Тийм биз дээ.

**Б.Баттүвшин: -** Энэ ноос, ноолуурын 140.0 тэрбум бол 2014 оноос эргэж төлөгдөөд, төлөгдөх нь шууд манай сан руу орохгүй Сангийн яам руу ороод ингээд манай сангийн данснаас хасагдаад явчих юм. Зүгээр дамжуулахдаа л манай хуучин Хүнс, хөдөө аж ахуйн хөнгөн үйлдвэрийн яам хамтдаа байсан учраас энийг ингээд манай сангаар дамжуулаад оруулчихсан байна лээ.

**С.Дэмбэрэл: -** Тэгэхээр чинь наадах чинь сангийн мөнгийг их харагдуулаад байна шүү дээ.

**Б.Баттүвшин: -** Тийм. Манай сангийн мөнгийг их харагдуулаад ингээд бас хэл ам татлуулаад байдаг ийм асуудал гардаг.

**Л.Лувсан: -** Одоо саяны тэр Х.Болорчулуун гишүүний асууж байсан жижиг дунд үйлдвэрээс яагаад тэр Говь, Буян авав гэдэг чинь яг энэтэй холбоотой байхгүй юу даа. Яг үнэндээ саяны энэ ноос ноолуурын мөнгө болохоор Их Хурлын тогтоолтой. Гарцаагүй нөгөө ноос ноолуурын үйлдвэрлэлийг дэмжих чиглэлээр олгосон зээл учраас тэр том компаниуд хүссэн ч хүсээгүй ч авахаас өөр аргагүй. Тэгэхээр энэ бол жижиг дундын зээл тусдаа зээл.

**Б.Баттүвшин: -** Тийм. Их Хурлын тогтоол дээрээ ноос ноолуурын холбоод нь хэнд олгохоо шийднэ гээд заачихсан юм билээ. Тэр холбоодыг нь хэн барих вэ гэхээр хамгийн томчууд нь л барьж байгаа шүү дээ.

**С.Дэмбэрэл: -** Тэгэхээр баахан хэл ам болж байгаад ямар ч гэсэн бас жижиг, дундууд орсон хөөрхий зайлуул.

**Х.Болорчулуун: -** Асуулт дууссан бол ерөнхийдөө. Саналаа. Хүлээж байгаарай. Сангийн даргын хариулахад ойлгосон байх ерөнхийдөө. Эх үүсвэр бага байна. Мөнгө хэрэгтэй байна гэдгийг ойлгож байна. Үнэхээр Засгийн газрын 2012-2016 оны мөрийн хөтөлбөрт аймагт, сумдад 150.0 саяас доошгүй, аймагт 3.0 тэрбумаас доошгүй. Нийт улсын хэмжээнд 500.0 тэрбумаас доошгүй тийм. 662.0 ний бол. Ийм тэрбумаас доошгүй эх үүсвэртэй болгоно гээд Засгийн газрын мөрийн хөтөлбөрт тусгасан байгаа юм. Тэгээд энийгээ яаж хэрэгжүүлэх вэ. Энэ асуудлыг ярихын өмнө бас Жижиг, дунд үйлдвэрийн газрын даргаас одоо энэ цаашид жижиг, дунд үйлдвэрлэлийг яаж хөгжүүлэх вэ. Бас санал бодлыг нь сонсчихоод. Энэ хоёр дахь асуулт гэсэн үг л дээ. Тэгээд саналаа хэлцгээе гэж бодож байна.

Нэг талаас яах вэ мөнгө өгнө. Нөгөө талаас ямар бодлого чиглэл, юу хэрэгтэй байна та нарын хувьд. Б.Бат-Амгалан дарга.

**Б.Бат-Амгалан: -** За тэгэхээр түрүүн Жижиг, дунд үйлдвэрийн хөгжлийн сангийн захирал бас тал бүрийн асуултад хариулаад мэдээллүүд өгсөн байх.

Манай чиглэлээр үндсэндээ Монгол Улсад бүртгэлтэй байгаа аж ахуйн нэгжүүдийн 92.0 хувь нь манайд хамаардаг. Түрүүн бас асуулт хариултад дурдагдаж байгаагаар маш олон салбарыг хамарсан. Жижиг, дунд үйлдвэрлэл гэж одоо томъёолсон мөртлөө яг англи дээрээ болохоор SME [small and medium enterprise] гээд аж ахуйн нэгжүүд, бизнес гэсэн утгатай болоод явчихдаг.

Түрүүн С.Дэмбэрэл гишүүний ярьж байгаагаар тэр бичил гэдэг ойлголт бас манай дотор яваад байгаа юм. Өрхийн бизнес явж байгаа, албан бус нь явж байгаа. Дээрээс нь хоршоо, ахуйн үйлчилгээний чиглэл бас манай дээр явж байгаа.

Тэгээд сүүлийн үед бас Үйлдвэр, хөдөө аж ахуйн яам маань нөгөө талдаа байна. Арьс ширний бонд гараад ирлээ. Ноос, ноолуурын мөнгө гээд ийм хутгалдсан юмнууд явж байгаа. Энэ дундаас бид нар жижиг, дунд үйлдвэрийнхээ тодорхойлолт ангиллыг бас тодорхой болгох чиглэлээр бид нар Жижиг, дундын үйлдвэрийн хуулийн нэмэлт, өөрчлөлтийг бас ажлын хэсэг байгуулаад, ингээд тал талын төлөөлөлтэй ажлын хэсэг байгуулаад, дэд сайдаар ахалсан ажлын хэсэгтэйгээр ингээд ажиллаж байна.

Ерөнхийдөө бодлогын хувьд бид нар цаашдаа энэ Монгол Улсын Засгийн газрын бодлого, хөтөлбөрийн хүрээнд явагдаж байгаа энэ бүтээн байгуулалтыг дагасан жижиг, дунд үйлдвэрийг яаж хөгжүүлэх вэ. Жижиг, дунд үйлдвэрийг ярихдаа манайхан зөвхөн дотоодын зах зээл, хөдөө орон нутгийн асуудал яриад байдаг. Ер нь орон нутаг, аймаг сумын хэмжээнд жижиг дунд үйлдвэр хөгжиж байгаа ч гэсэн цаашдаа экспортод бүтээгдэхүүн гаргах чиглэлээр хөгжүүлж байж, тоног төхөөрөмжийн шинэчлэлийг бас хийх шаардлагатай. Манайх одоо жижиг, дунд үйлдвэрийг хөгжүүлэх сангаас чадан ядан авсан хөнгөлөлттэй зээлээрээ урд хөршөөсөө ихэнхи тоног төхөөрөмжөө авдаг. Ерөөсөө 3 жилийн дотор буцаад технологийн шинэчлэл хийх, дахиад засвар шинэчлэлийн асуудлууд яригддаг. Тэгэхээр бас дагаад үндсэндээ яг энэ шинэчлэл, жижиг дунд үйлдвэрийн энэ харилцаа, цаашилбал манай Хөдөлмөрийн яамны энэ хөдөлмөрийн харилцаа гээд энгийн зүйлсүүдийг аваад үзэх юм бол энэ техник, технологийн шинэчлэлийн асуудлууд, хуулиудыг тодорхой болгох, ангиллуудыг тодорхой болгох асуудлуудыг, нийтлэг асуудлуудыг нэлээн шийдэж байж бид дараа дараачийн зээлийн хуваарилалт, нарийн зохицуулалтынхаа асуудлуудыг ярих шаардлагатай болоод байгаа юм.

Тэгээд үндсэндээ Эдийн засгийн хөгжлийн яам руу бид нар бас эх үүсвэрийг нэмэгдүүлэх зорилготойгоор түрүүчийн Х.Болорчулуун гишүүний ярьж байгаа тэр 662.0 тэрбум төгрөгийг яаж аймаг, сумдад ямар чиглэлээр үйлдвэрлэл хөгжүүлэх юм бэ гэдэг дээр одоо сан, газар хоёр маань нийлээд үндсэндээ бүх аймгуудаа хувааж байгаад бүх аймгууд дээрээсээ сумуудаас мэдээлэл аваад тэр тухайн сумыг яг хэрэглээ, одоо байгаа үйлдвэрүүд нь ямар байна, жижиг дунд үйлдвэрлэлийг хөгжүүлэх сангийн чиглэлээр дэмжигдсэн одоо байгаа нөөц, боломж дээрээ тулгуурлаад хөгжүүлэх, тухайн сум, аймагт нь хэрэгцээтэй ямар үйлдвэрүүд байна гэсэн судалгаан дээр нэлээн нарийн сууж ажиллаж байгаа. Тэгээд Эдийн засгийн хөгжлийн яаманд энэ гаргаж өгөх энэ судалгааны хүрээнд бас нэлээн тодорхой, нэлээн бодит үнэнд ойрсон судалгаа гарах болов уу гэж бодож байна.

Тэгээд урьд нь одоо бид нар ажил аваад хамгийн түрүүнд асуугдсан асуудал юу вэ гэхээр ерөөсөө судалгаа, мэдээллийн сангийн асуудал, бүртгэл судалгааны асуудлыг нэхсэн. Үндсэндээ бүртгэл, судалгааны асуудлыг бас дахиж нягтлах хэрэгтэй. Мэдээллийн нэгдсэн сантай болох хэрэгтэй. Ийм асуудлуудыг шийдвэрлэх шаардлагатай байгаа юм. Тэгж байж жаахан нөгөө хөдөө орон нутагт энэ алслагдсан хязгаар нутгуудад яг хийгдэж байгаа үйлдвэрлэл, үйлчилгээний тоог, статистик тоог нэлээн бодитой болгохгүй бол одоохондоо бол тоон үзүүлэлтүүд нэлээн тийм за худлаа гэх нь хаашаа юм. Гэхдээ амьдралаас нэлээн тасарчихсан ийм үзүүлэлтүүд мэдээнүүд байгаад байгаа. Тийм учраас судалгаа бас нэлээн бодит байдлаас одоо зөрүүтэй тоонууд гарч байна гэсэн ийм дүгнэлт, үндэслэлтэйгээр бид нар цаашдынхаа ажлыг нэлээн бодитой болгох тал дээр ажил хийж байна.

**Х.Болорчулуун: -** Б.Бат-Амгалан дарга бол яах вэ ерөнхийдөө бас ерөнхий юм ярилаа даа. Таны хувьд. Би таны амнаас бас энэ газрын бодлогыг одоо барьж байгаа хүний хувьд тэр татварын талаар яах вэ, одоо жижиг, дунд үйлдвэрийн НӨАТ-ыг одоо жижиг, дунд үйлдвэрлэгчдэд 100.0 саяд НӨАТ төлдөггүй болъё гэсэн асуудал яригдаж л байсан. Тийм ээ. Тэгээд чимээгүй болсон. Импортын татварыг яах вэ. Бид импортын татвараа дотоодын зах зээлээ, хил гаалиа хамгаалаагүй байж зөвхөн нэг талаасаа мөнгө олгоод, мөнгө өгөөд энэ хэрэгжих үү, үгүй юу. Энэ талаасаа нэлээн түлхүү мэдээлэл бас бодлого гаргах байх, хэлэх байх гэж бодсон. Ерөнхий мэдээлэл өгч байна даа таны хувьд бол бас.

**Д.Батцогт: -** За ямар ч байсан Жижиг, дунд үйлдвэрийг хөгжүүлэх газар, сан уг нь зөв юм аа. Зөв явуулвал. Гол нь энэний ард жижиг, дунд бизнес, жижиг дунд үйлдвэрлэлийг дэмжих агуулга, босгож ирэх агуулга байгаа ч гэсэн цаанаа бас ажлыг байрыг нэмэгдүүлэх зорилгоор Хөдөлмөрийн яаманд харъяалуулсан гэж ингэж ойлгож байгаа.

Тэгэхээр одоо асуудал нь жижиг, дунд үйлдвэрийг хөгжүүлэх сангийн эх үүсвэрийг нэмэгдүүлэх тухай асуудал орж ирж байна гэж ингэж ойлгож байна. Нэмэгдүүлэхтэй бол санал нэг байгаа. Гол нь энэ зарцуулалт дээр нь нөхдүүд минь жаахан олигтойхон шиг бодлого барьж, дээгүүрээ хуваагаад авчихдаггүй ийм л болох хэрэгтэй байна. Эзнээ олсон ийм төслүүдийг шалгаруулдаг байгаасай.

Би энэ Улсын Их Хурлын гишүүдийнх нь саналыг бас харгалзаж үздэг байгаасай гэж бодож байгаа юм. Улсын Их Хурлын гишүүд тойрогтоо судалгаа хийгээд, өөрийнхөө бие төлөөлөгчөө явуулаад наад нөхөр чинь үнэхээр юм хийж байгаа нөхөр үү, үгүй юу. Үнэхээр бараа бүтээгдэхүүн үйлдвэрлэж байна уу. Хичнээн ажлын байр нэмэгдэх бололцоотой юм. Ер нь одоо архи дарс, алиа цэнгэл хөөцөлддөг хүн үү. Энэ талаас нь хүртэл судална шүү дээ. Улсын Их Хурлын гишүүн хүн өөрөө өөрийнхөө ах дүү, хамаатан саданд зээл тусламж олгох юм бол нэр хүнд нь унаад л явчихна. Ийм юмыг бол хийхгүй. Тэгэхээр мэдээж Улсын Их Хурлын гишүүдийн мэдэлд өг гэж хэлж байгаа юм биш. Улсын Их Хурлын гишүүнийх нь өгч байгаа саналыг бас харгалзаж үздэг байгаасай гэж хүсээд байгаа юм. Өөрөөр хэлбэл тэд нар өөрсдийнхөө нэр хүндийг унагах талаар ийм буруу алхмуудыг хийхгүй. Тэгээд тэр барьцааны асуудлууд байгаа.

Энэ би зүгээр Ховд аймгаас сонгогдсон гишүүн. Ховд аймагт ингээд явж байхад олон гоё гоё төслүүд хийчихсэн. Олон гутлын цех ажиллуулаад 10, 20 хүнийг ажлын байраар хангачихсан. Тэгсэн мөртлөө төрөөс ямар ч дэмжлэг байдаггүй. Аймгийн дарга нар, сумын дарга нар нь огт дэмждэггүй. Ийм юмнууд байдаг юм билээ. Тэгээд Улсын Их Хурлын гишүүн та одоо энэ дээр дэмжлэг үзүүлээчээ. Бид нар энэ үйлдвэрлэлээ улам их нэмэгдүүлэх бололцоо байна гээд хандаж байгаа ийм төслүүд олон байгаа юм. Тэгээд энэ тал дээр нь дэмжлэг үзүүлж ажиллаачээ. Тэгээд энэ сангийн эх үүсвэрийг нэмэгдүүлэх тал дээр би бол дэмжиж байна.

**Г.Уянга: -** Бид нар байна шүү дээ энэ барьцаа хөрөнгөнийхөө үнэлгээг бас нэг шинэчлэх ёстой юм шиг байгаа юм. Одоо бодвол нөгөө зээл олгох журамдаа тэрийг бас яаж байгаа байх. Тийм ээ. Хэрвээ банк бус санхүүгийн байгууллагаар дамжуулъя гэвэл. Банк бол хүний хөрөнгийг даанч гомдмоор үнэлж тийм ээ, дэндүү аймаар яадаг юм билээ шүү дээ. Тэгээд яг үнэндээ бол шалгуур нь яагаад банкны шалгуурт тэнцэхгүй байна вэ гэвэл энэ хөрөнгийн үнэлгээ ихээхэн холбоотой юм билээ. Миний л олж мэдсэн туршлагаар. Тэгэхээр бид нар бас энийг яаж өөрчлөх ёстой юм бэ гэдэг дээр танайхан бас боловсруулвал зүгээр болов уу гэж бодож байна.

Хүний хөрөнгийг 4, 5, 10 дахин багасгаад л. Тийм ээ. Үнэлчихээд тэгээд шалгуурт нийцэхгүй байна гэдэг чинь бол хэтэрхий шударга биш байгаа байхгүй юу. Тэгээд энэ үнэлгээн дээр хамтарч ажиллавал бас энэ нэг хүмүүсийг арай өөрчлөх байх. Энэ системийг өөрчлөхөд нэмэр болох байх гэж бодож байна.

Тэгээд бид нар яг түрүүн Х.Болорчулуун даргын хэлдэг шиг цогцоор нь авч үзэхгүй бол болохгүй юм билээ. Жишээлбэл, үйлдвэрлэл үйлчилгээнд бид нар зээл өгч байгаа. Тийм ээ. Гэтэл яг энэ үйлчилгээний салбар тухайлбал цэвэр гадныханд эзлэгдсэн байх жишээтэй. Одоо энэ 40 мянгатын урдуур байгаа энэ үйлчилгээ, энэ кафенууд, энэ ресторанууд бүгд монгол эзэнтэй хүн гэж бараг байхгүй болсон байна лээ шүү дээ. Тэгээд америкууд, италууд, германууд, францууд. Ерөөсөө голландууд. Монголчууд одоо ресторан ажиллуулж чадахгүй байна гэж байхгүй шүү дээ. Одоо энэ судалгааг бас гаргаж ирмээр байгаа юм. Үйлчилгээний салбар жишээлбэл нийтийн хоолныхон хичнээн нь ямар ямар улсынх эзэмшээд байгаа юм. Магадгүй нэг монгол нэр дээр л байгаа байх л даа бодвол. Гэхдээ зүгээр ил байгаа. Бид нар ийм нарийн судалгаа гаргамаар байгаад байгаа юм.

Тэгээд энэ дэмжих шаардлагатай үйлдвэрийн судалгаа гээд байна л даа. Жишээлбэл, Баянхонгорт одоо 19 үйлдвэрийн 13 нь барилгын материал, Говь-Алтайн 14-ийн 11 нь барилгын материал энэ тэр гээд. Тийм ээ. Миний ойлгож байгаагаар энэ бол тоосгоны үйлдвэрүүд байгаа. Эд нар бол дандаа Хятадууд л гэж би ойлгож байгаа. Ийм маягаар зээл олгоно гээд ингээд энэ бондын мөнгөнөөс санхүүжүүлээд бүгдээрээ явах юм бол энэ бол нэг монгол нэрээр л хятадууд авах ийм ажил болох гээд байна шүү дээ. Тэгэхээр бүгдээрээ энэ системээ яаж цэгцлэх юм бэ гэдгийг хармаар байгаа юм.

Ноос, ноолуур дээр зээл өгч байгаа бол бид нар яг түрүүн хэлдэгээр экспортын татварын бодлого ямар байх юм бэ гээд яримаар байна л даа. Ер нь бол бид нарын бодлого, миний бодож байгаагаар бүгдээрээ бас тэр дээр хамтарч ажиллах ёстой байх гэж бодож байна. Ялангуяа орон нутагт жижиг, дунд үйлдвэрлэлийн зээл юун дээр тулгуурлах юм бэ гэвэл цэвэр мал аж ахуй дээр л тулгуурлана. Өөр арга байхгүй. 2 мянгаас 5 мянга. 5 мянган хүнтэй сумыг чинь одоо гайхамшигтай. Манай сум овоо олон хүнтэй гэж байна шүү дээ. 5 мянган хүнтэй суманд үйлдвэрлэл үйлчилгээ бол явахгүй. Ойлгомжтой. Тийм ээ. Тэгэхээр мал аж ахуй дээрээ тулгуурласан энэ Монголын хамгийн гол баялаг. Ачаад аваад явахаар дуусдаггүй шавхагдашгүй ийм баялаг дээрээ тулгуурласан тийм жижиг, дунд үйлдвэрлэлийг хөгжүүлэх чиглэлээр томоохон бодлого хэрэгтэй байгаа юм. Мал өөрөө баялаг. Тийм ээ. Ноос ноолуур угаах үйлдвэрийг тэнд барих юм уу, яах юм. Тийм ээ. Бүгдээрээ энэ бодлогоо цэгцлэхгүй бол болохгүй байгаа юм.

Тэгээд яг түрүүний хэлдэг шиг бид нар одоо ноос ноолуур угаах үйлдвэрт зээл өгөөд байдаг. Тэгсэн хэрнээ арьс ширний үйлдвэрт зээл өгөөд байдаг. Тэгсэн хэрнээ нөгөө экспортын татварын бодлогоороо тэр үйлдвэрүүдээ дэмжиж чаддаггүй, цогц байж чаддаггүй. Бусад янз бүрийн бодлогууд бид нарт хэрэгтэй юм шиг байгаа юм. Тийм юм нь одоо юу гэдэг юм. Жишээлбэл дотоодын үйлдвэрлэлийн юмыг одоо төр аливаа худалдан авалт хийхдээ гарцаагүй дотоодын үйлдвэрийн юмыг худалдаж авна гэдэг шууд хууль гаргачих юм бол магадгүй одоо эхэндээ төвөгтэй байж магадгүй л дээ. Хоёр гурван жилдээ бид нар алдагдал үзэж магадгүй. 5 жилээс илүү алдагдал хүлээхгүй дээ. Би бол одоо манай хүмүүс бас их учиртай болчихсон. Гадаад харилцаа, холбоо, энэ үйлдвэрлэл технологийн талаар бас нэлээн дэвшил үзсэн учраас. Нэг их тийм хэдэн жил магадгүй төр алдагдал хүлээж байгаад дотоодын үйлдвэрээ босгож ирэх тийм бололцоонууд жижиг, дунд үйлдвэрлүүлээд босгож ирэх тэр бодлогын хүрээний асуудлыг яримаар байгаа юм. Тэгээд энэ дээр та нар тэр боловсруулж байгаа бодлого, дүрэм журам дээрээ энэ ярьсан юмыг тусгаарай. Тэгээд одоо энэ бодлогод мэдээж одоо шинээр томилогдсон хүмүүс байгаа байх. Бүгдээрээ нэг арай өөр өнцгөөр, өөр нүдээр харж тийм ээ, нэг томоохон өөрчлөлт, ахиц гаргах юмсан гэж бодож байна. Тэгээд тэр шаардлагатай мэдээллүүдээ бид нарт өгөөсэй гэж ингэж хүсэж байна.

**Х.Болорчулуун: -** С.Одонтуяа гишүүн.

**С.Одонтуяа: -** Уучлаарай. Түрүүн асуух зүйл дээр энэ асуухгүй өнгөрчихлөө. Энэ судалгаа гээд байгаа шүү дээ. Тийм ээ. Энд дандаа ноль ажиллагсадтай гээд гараад байх юм. Зарим нь болохоор мянган ажиллагсадтай гэж. Энэ юу юм бол. Энийг нэг хэлж өгөх үү.

**Б.Баттүвшин: -** Энэ зарим төслүүд нь тухайн төсөл дээр хичнээн ажлын байр шинээр бий болох юм, хичнээн нь хадгалагдаж үлдэх юм. Тэрийгээ бичээгүй болохоор зүгээр нэг.

**С.Одонтуяа: -** Тэгэхээр энэ жижиг, дунд үйлдвэр дээр би бол нэг бүр ийм өнцгөөс хармаар байна л даа. Би өөрөө бас эдийн засагч хүн. Ер нь бий бол одоо иргэдээс хамаарах эдийн засаг гээд, эдийн засгийн эрмэлзлэл гээд энэ зүйлийг бас хөгжүүлье гэж боддог. Яагаад гэхээр манайд байгаа ядуурлыг бууруулах гол зүйл бол энэ бичил өрхийн бизнесийг дэмжих, монголчуудыг хариуцлагатай болгох, монголчуудыг нэг аж ахуй эрхэлдэг болгох, зээлтэй болгох, тооцоо хийж сургах. Энэ бол зүгээр нэг том Буян, Эрдэнэтээс ч гэдэг юм уу, ийм үйлдвэрт ороод ажиллахаасаа илүү тэр хүнд одоо эдийн засгийн сэтгэхүйн хувьсгал болж өгдөг. Тийм учраас энэ жижиг, дунд үйлдвэрийн бичил бизнесийг бид нар маш их дэмжих ёстой юм. Эд нарт бараг зээл авах уу, зээл авах уу гээд л зээлийг нь өгөөд. Тэгээд энэ хүн чинь зээлтэй байна гэдэг хүн чинь өөрөө нойр нь хүрдэггүй байхгүй юу. Үргэлж юм хийхийг бодож байдаг. Үр хүүхдээ сургахыг боддог. Өнөөдөр нөхөр нь хийж чадахгүй байхад маргааш нь хүүхэд нь аваад хийж байдаг ийм гэр бүлийн хөдөлмөрийн хүмүүжил олгоход энэ бичил зээл өөрөө маш чухал.

Тэгэхээр энийг бол одоо уг нь их дэмжих байсан. Та нар харамсалтай нь энэ том том үйлдвэрүүд нь бас ингээд булаагаад авчихсан юм байна. Нийслэлд би бас байхад нийслэлээр бас нэлээн үйлдвэрийн төслүүд шийдэгдэж байсан юм. Тэгэхдээ шийдэгдэхдээ бас л анзаарч байхад яг Монгол Ардын Намаас сонгогдсон төлөөлөгчид нь хэдэн өөрийнхөө компанид хуваагаад л авчихсан тоонууд харагдаж л байсан л даа. Тэгэхээр би энэ дээр энэ том аж ахуйн. Тэдээс дээш өгч болохгүй гээд энэ дээр чинь заагаагүй юм уу? Ер нь тэр том аж ахуйн нэгжид л энэ жижиг, дунд үйлдвэр гэсэн юугаар өгөхгүй л баймаар байх юм. Яагаад гэхээр банкууд чинь мэдээж том юундаа л өгөхийг бодож байгаа юм.

Хоёр дахь санал бол энэ эрүүл мэндийн салбар одоо ерөөсөө хөгжихгүй байгаа. Манай хувийн эмнэлгүүд гэж үнэхээр өрөвдөлтэй эмнэлгүүд байдаг юм. Дандаа үүдэн эмнэлэг гээд. Үүдэн эмнэлэг гэхээрээ байсхийгээд яам нь үүдэн эмнэлгээ очиж хаана гэдэг. 80.0 хувь нь үүдэн эмнэлэг байдаг. Тэгээд ерөөсөө манай энэ, одоо энэ эрүүл мэндийн салбар хөгжихгүй байгаа чинь хувийнхан нь хөгжихгүй учраас одоо улсынх нь өрсөлдөх чадвар байдаггүй. Тэгээд нэг төсвийн мөнгийг аваад хэрэглэчихдэг. Тэгэхээр надад маш олон одоо энэ эрүүл мэндийн хувийн эмнэлгүүд санал гаргаж байсан юм. Бид нар ерөөсөө энэ жижиг, дунд үйлдвэрт ерөөсөө хамруулахгүй байна гээд. Тэгэхээр өөрсдөө сая бас үйлчилгээ ордог гээд хэлж байна шүү дээ. Тэгэхээр одоо бид нар заавал Солонгост очоод ганц багаж үзүүлэхийн оронд эд нарт зээл өгөөд эд нар чинь янз бүрийн оношлогооны юмнууд авчрахад бас л тодорхой хэмжээгээр гадагшаа явахгүй дотроо үзчихдэг ийм боломж байгаа. Тэгэхээр энэ эрүүл мэндийн хувийн эмнэлгүүдийг энэ үйлдвэрт энэ зээлийн юманд хамруулахад бид нар яах ёстой вэ. Нийгмийн бодлогын байнгын хороон дээр ярих ёстой юу. Энийг хэн ер нь шийдэх ёстой вэ. Урьд нь энэ та нар дээр яригдаж байсан уу? Би одоо энэ дээр л. Эрүүл мэндийн салбарынх дээр л санал өгчихмөөр байна.

**Д.Ганбат: -** За ийм байна. Ерөөсөө хэд хэдэн юм нь анхаармаар байгаа юм. Би бол одоо тэгээд Хөдөлмөрийн яам байгуулаад ч юм уу. Тийм ээ. Яам, Тамгын газар иймэрхүү юм байгуулаад хүмүүсийг ажилтай орлоготой болгочихно гэж боддог ч үгүй. Тэрэнд итгэдэг ч үгүй. Энэ талаар ингээд яваад байгаа. Тэр дээр цаашдаа санал бодлоо хэлнэ гэж бодож байгаа.

Нөгөө талаар бол ийм шүү. За энэ мөнгө төгрөг олоод энэ санал нь бол ингээд явах нь зөв байх. Явна. Тийм ээ. Нөгөө талаар та бүхэн бол бас энэ манай дэд хороо ч гэсэн ийм юм нь дээр анхаармаар байна. Ерөөсөө л зах зээлээ олох хэрэгтэй шүү дээ. Экспортод гаргаж байгаа. Тэгэхгүй бол бид нар одоо тэгээд энд тэнд очихоор Монголын жижиг, дунд үйлдвэр гээд хэдэн эсгийгээр хийсэн юм тийм ээ, хэдэн дээл. Тиймэрхүү л юм байгаа шүү дээ. Одоо тэрнээсээ гарах цаг болсон. Тэр алтаар нь янз бүрийн гоёмсог зүйл үйлдвэрлэдэг юм уу, яадаг юм. Тэр зах зээл хааш нь гаргадаг юм. Тийм ээ. Тийм зах зээлийг хайж олох тийм бодлого явуулахгүй бол болохгүй.

Би одоо энэ бас газрынханд хэлмээр байгаа юм. Ерөөсөө л одоо бид бүхэн бол энэ иж бүрэн ийм юм нь дээр анхааръя. Одоо түрүүн тэр сая энэ Г.Уянга гишүүн бол цухас хэлээд орхичихлоо. Ерөөсөө л энэ бизнесийг чинь Хятадын жижиг, дунд үйлдвэрүүд хөгжчихсөн. Тийм ээ. Энэ манайх шиг жижигхэн зах зээлд ойрхон ч байна. Улам цаашдаа ч тийм болно. Энийг эхнээс нь дуустал хянаж байгаа байхгүй юу. Өдрөөс өдөрт тийм болж байна. Тийм ээ. Та бүхэн мэдэж байгаа байх. Сая Эрхүүд. Одоо нэлээн хэдэн жилийн өмнө В.Путин бол тэр зах зээлээ хамгаалаад тийм ээ, тэр зах дээр худалдаа хийдэгийг нь хааж боож байсан байхгүй юу. Тэгэхээр та нар одоо манай энэ дэд хороо бол иж бүрнээр нь тийм бодлого оруулж ирэх хэрэгтэй. Энэ татварын бодлогыг. Тийм ээ. Өнөөдөр одоо тэгээд гар дээрээс наймаа хийгээд, одоо энэ Солонгосууд гэхэд одоо тэр зочид буудлын бизнесийг эхнээс нь дуустал хянаж байгаа шүү дээ. Өөрсдийнхөө онгоцоор орж ирж байна. Өөрсдийнх нь буудалд бууж байна. Тэр өөрсдийнх нь юу яаж байна. Бараг л тэр биеэ үнэлж байгаа тэр эмэгтэйчүүдээс нь бараг татварыг нь авч байна шүү дээ. Тэр орлого бол хүнд наалдахгүй байна. Одоо энэ 100 айл дээр бол одоо бүх бизнесийг Хятадууд хянаж байна шүү дээ. Тэгээд нөгөөдүүл чинь татвар төлдөггүй, НӨАТ төлдөггүй. Тэгээд бүх мөнгөө хармаалаад гараад явчихдаг. Ямар ч тийм татварын. Эсвэл татварын нэг байцаагчтай хуйвалдчихсан байдаг. Тэгэхээр та нар тийм орон зайг нь байхгүй болгоод. Тийм бодлого боловсруулж оруулж ирэх ёстой байхгүй юу.

Нэгдүгээрт, тэр гадагшаа өчнөөн жил тэр эсгий тиймэрхүү юм нь дээр зууралдсан. Одоо энийг болиод. Тэр Ордосын үйлдвэрийг би мэднэ. Цаашаа яваад Ордос ороход. Тэр говийг тойроод жижигхэн жижигхэн машинуудтай. Тэд нар чинь бүгд гэртээ тэр авгайчууд чинь тэр ноолууран цамц нэхээд Ордос гээд юу наагаад гадагш нь гаргадаг байхгүй юу. Тэгээд мөнгөө авч байдаг. Тийм ээ. Тийм боломжуудыг эрж хайгаад бид нар энэ дотроо нэг жижиг дунд үйлдвэр гээд баахан мөнгө тараачихаад дараа нь хэдэн эсгий ингэсэн тэгсэн, савхиар нэг жаахан жаахан түрийвч хийсэн. Тийм ээ. Үнэхээр энэ дотроо хүн амьтан тооно уу, ганц нэг гадна дотны хүмүүс бүр хоцрогдсон гэдэг жишгээр авна уу гэхээс тийм жижиг, дунд үйлдвэр яваад байна шүү дээ. Тэгэхээр тэрийг болиод үнэхээр одоо тэр Энэтхэгт алтаар хийсэн жижиг юм нь гардаг. Эндээс өшөө юу байдаг юм. Тэр юм нь гарахаар тийм хэмжээнд хүргэ. Тэр ноолуурын цамцыг орон нутаг тийм ээ, гэртээ оёдог, хийдэг. Тэр машинуудыг нь оруулж ирдэг. Тийм юмыг дэмжээ. За энэ газар нь болохоор тэр татвар дээр. Үнэхээр одоо тэр Хятадын, Солонгосын. Тийм ээ. Эхнээс нь дуустал хянаж байгаа нөхдүүдийг гарах орон зайгүй болтол тийм бодлогоор оруулж ирэх хэрэгтэй. Энийг та бүхэн анхаараарай гэж хэлмээр байна.

**С.Дэмбэрэл: -** Энэ миний ойлгож байгаагаар одоо ингээд бид ярина. Тийм үү. Одоо тодорхой саналууд гаргана. Энийг энэ дэд хороо авч үзээд тогтоол гаргана. Байнгын хороогоор тогтоол гаргуулна. Тийм үү. Энэ хүмүүс бол тодорхой саналтай орж ирсэн. Тэгэхдээ ингээд сая танилцуулгаас харахад бодлогын чиглэлүүд бол дутуу байна.

Нэгдүгээрт. Ер нь бол цаашдаа эхний чиглэл бол ингээд тооцоонуудыг чинь харж байхад суурь хэрэгцээг хангах жижиг, дунд үйлдвэрийн бизнесийн хөгжил гэж гарч ирж байна. Өөрөөр хэлбэл суурь хэрэгцээ гэдэг маань аймаг, орон нутаг, дүүргүүдийн хүмүүс тийм ээ, энэ орон нутгийн материал энэ тэр дээр үндэслэсэн ч гэдэг юм уу хүн өөрийнхөө суурь хэрэгцээг хангах зорилгоор. Талх, нарийн боов ч гэдэг юм уу. Нэг ийм чиглэл байх шиг байна. Энэ чиглэл нь яаж явах юм.

Хоёрдугаарт чиглэл нь. Одоо манай гишүүд ярьж байна. Уул уурхайн бус экспортыг яаж нэмэгдүүлэх вэ. Өнөө өглөө гэхэд л бас Байнгын хороон дээр ярьсан. Хүнс, хөдөө аж ахуйн байнгын хороон дээр. Өнөөдөр бидэнд ерөөсөө энэ талын юм одоо зүгээр нөгөө нэг ярьдаг ноос ноолуураа л, арьс ширээ ярьж байгаа болохоос биш яг жижиг, дунд бизнесээсээ экспортын баримжаатайг нь яаж дэмжих вэ гэдэг хоёрдугаар чиглэл.

Гуравдугаар чиглэл нь импорттой өрсөлдөх, импортыг орлох гэсэн ийм гуравдугаар чиглэл байж байна.

Дөрөвдүгээр чиглэл нь нөгөө субконтракт[subcontract] буюу энэ уул уурхайн компаниудыг тойрсон тэдэнтэй туслан гүйцэтгэгчийн гэрээ байгуулах кластер[cluster]–ынзарчим дээр үндэслэгдэх жижиг, дунд үйлдвэрийн хөгжил гэж дөрөвдүгээр чиглэл.

Тавдугаар чиглэл нь юу гарч ирж байна вэ гэхээр энэ R&D[research and development] буюу судалгаа ба хөгжил, инноваци дээр суурилсан энэ чиглэлийг жижиг, дунд бизнесийн үйлдвэрлэлийг хөгжүүлэх.

За энэ зургадугаар чиглэл нь өнөөдөр Солонгост ажил хийж байгаад ирсэн оймс хийж байгаа залуучууд байна. Наашаа ирье гэсэн тийм хүмүүс байна. Тэр хүмүүст суурилсан буюу диаспора[diaspora] гэж нэрлэдэг. Тэр диаспора дээр суурилсан дараагийн чиглэл. Иймэрхүү чиглэлүүд байх шиг байна.

Тэгэхээр бодлого маань хэлээд байгаа чинь тэгвэл нөгөө энийг чинь бодлогоор яаж гаргаж ирэх юм. Татварын бодлогоор яаж дэмжих юм. Тийм ээ. Гэх мэтээр энэ асуудлуудаар ингээд чиглэл гаргаад тэгээд энэ газар зүйн, энэ газрын зураг хийнэ. Замын зураг хиймээр байна. Замын зургийн асуудал бол ер нь бол анх энэ асуудал ярьж байхад хийгдсэн юм. Би өөрөө тэрийг хийж байсан юм. Одоо тэрийг 2011 оны судалгаагаар баяжуулаад үзэхэд нөгөө анх төлөвлөж байсан үйлдвэрүүд маань энэ Монгол Улсын хэмжээнд авч үзэхээр бас тэр болгон таарах ч үгүй. Одоо энэ судалгаагаар ч гэсэн гарч ирж байна. Замын зураг хийнэ гэдэг маань хамгийн амархан бодлогын арга хэрэгслэл. Өөрөөр хэлбэл энэ дээр өшөө энийгээ нарийсгаад тэгээд энэ дээр чинь бүс нутаг гэж дурдсан мөртлөө бүс нутгийнхаа яг бүс нутгийн хэмжээний зах зээл дээр ажиллах тэр юмнууд нь тодорхойгүй байна л даа. Гэтэл энэ уг нь хэрэгтэй. Өөрөөр хэлбэл бид сумдуудаа багасгая гээд, сумдуудыг нийлүүлье, нөгөө бүс нутгаар яая гээд. Зах зээлээ төвлөрүүлье гэсэн тийм бодлого яваад байгаа шүү дээ. Гэтэл тэр бодлогыг эндээс гаргаж ирэх ёстой байна л даа. За ингээд бодлогын хувьд иймэрхүү хэмжээнд байж байна.

За санхүүжилт байна. Зээлийн энэ санхүүжилтийн хувьд бол тэр банк бус санхүүгийн байгууллагууд. Тэдэнтэй илүү голчлон ажиллах тийм чиглэлээ гаргаж ирмээр байна. Тэгээд энэ зөвхөн банкаар дамжуулахаас гадна тэр лизингийн магадгүй компаниудыг ашиглах ийм замаар шууд зээл олгох альтернатив хэлбэрүүдийг бас гаргаж ирмээр байна. Өнөөдөр тэр хэлбэр ашиглагдахгүй байгаа. Гэхдээ төслүүд бол ашиглаж байгаа. Заавал банкаар дамжихгүй зээл явж л байгаа. Гэхдээ төслүүд бол ашиглаж байгаа. Заавал банкаар дамжихгүй зээл явж л байгаа. Жишээлбэл, Худалдаа аж үйлдвэрийн танхим гээд миний удирддаг байгууллагад бол энэ жил би 600 хүний ажлын байр бий болгосон. Тэр дандаа шууд төхөөрөмжийг нь авч өгсөн. Бичил.

За сая Г.Уянга гишүүн хэлж байна. Тэр судалгааг хийж ирмээр байна. Тэр нь юу юм бэ гэхээр энэ үйлчилгээний сектор дахь энэ өмчийн бүтэц тийм ээ, гадаад дотоодын өмчлөлийн бүтэц, энэ бүх одоо жишээлбэл караоке баарнаас авахуулаад. Тэгээд нөгөө хуульд өөрчлөлт орж байгаа юм бол Гадаадын хөрөнгө оруулалтын тухай хуульд одоо чинь 100 мянгаас 25 мянгыг нь яавал гадаадын хөрөнгө оруулалт гэж бүртгэж байгаа. Тийм ээ. Тэгээд тэр хүмүүс чинь энд ирээд тэгээд энэ манай үйлчилгээний секторт монголчуудын хийж чадах энтертеймент бизнесийг бол Солонгосууд хийгээд, шөнийн 2 цаг 14, 15-тай охидуудыг монголчуудад ирж хажууд нь суулгадаг. Ийм бизнес үүсчихсэн. Дээр нь бүр хууль бус юм ч явагдаж байгаа. Тийм учраас энэ судалгааг гаргаж ирээд тэгээд Гадаадын хөрөнгө оруулалтын тухай хуульд энэ жижиг, дунд үйлдвэрийнхээ юмнуудтай холбоотойгоор босго хэмжээг нь салбар бүрээр нь, сектор бүрээр нь өөрчил. Жишээлбэл, жижиглэнгийн секторт өнөөдөр сая доллараас илүү. Одоо аялал жуулчлалын секторт гэхэд чинь зүгээр л мөнгөө, жуулчдаа авчраад тэгээд мөнгөө аваад гардаг тийм тур операторууд байгаа байгаа шүү дээ гадны. Аялал жуулчлалын секторт хэд байх юм, өндөр. Одоо жишээлбэл энэ үйлчилгээний секторт, энтертеймент. Тэр секторт бол энэ өндөр байх ёстой байхгүй юу. Гааадын хөрөнгө оруулалтын босго хэмжээ. Тэгж байж нөгөө монголчууд чинь энэ бизнес рүү орж эхэлнэ. Энэ бол нөгөө төрийн бодлого. Энэ талын судалгааг одоо танай яаман дээр л одоо гаргаж ирэх байхдаа. Энэ үйлчилгээний сектор нь. Тийм ээ. Тэгж байж нөгөө Жижиг, дунд үйлдвэрийнхээ хуульд өөрчлөлт оруулах нь. Тэгээд энэтэй холбогдуулаад энэ босго хэмжээг өндөрсгөх талаар ийм ийм юм оруулаад ирвэл цаашдаа энэ үйлчилгээний секторт монголчууд өөрсдөө тийм ээ, бизнесээ гартаа барих ийм бодлого бол гарч ирж болно. Өөрөөр хэлбэл жишээлбэл энтертеймент секторт гэхэд одоо жишээлбэл 25 мянган доллар оруулж ирээд бүртгээд нэг 100 мянган доллар хийж байна. Энэ бол дор хаяж 500 мянга ч байдаг юм уу. Ийм байдалтай байж тэр караоке энэ тэр чинь монголчуудын гарт орж ирнэ. Өөрөөр хэлбэл энэ чинь бодлогоор шахаж байна гэсэн үг. Ингэдэг улс орнууд бол бий. Манайх бол энийгээ хийхгүй байгаа юм. Хэт ингээд либераль тавьчихсан юм. Одоо гэхдээ үйлчилгээний секторт ихэнхи нь гадныхан бол, тэр бол үнэн. Нэг монгол нэртэй хүмүүс. Энэ бол зүгээр бас энэ хүрээнд ярьж байгаа асуудал. Энийг бол цаашдаа зүгээр хар хайрцагны бодлого гэж ер нь ойлгох хэрэгтэй байгаа юм.

Нэг иймэрхүү зүйлүүд дээр хийгээд одоо яг энэ манай Байнгын хорооноос энэ чиглэлүүдийг ярьсан, судалгаа энэ тэр хийсэн тийм даалгавар бүхий хугацаатай тийм тогтоол гаргамаар байна. Тэгээд тэр нийт хэрэгцээний мөнгө бол 500, 800-н хэдэн тэрбум төгрөг байна. Одоо нөгөө миний сонссоноор санхүүгийн менежментийн гэрээ байгуулж байна гэж байгаа юм. 500-г нь дотоодын банкуудад байршуулна. 1 тэрбумыг нь гадаа байршуулна гэсэн тийм юм сонсогдоод байгаа шүү дээ. Тэрний оронд энэ нийт 1.5-ыг гуравны нэгийг нь энэ жижиг, дунд бизнесийг дэмжих зориулалттай ийм байдлаар өгч эдний санг, эднийг мөнгөтэй болгож байж. Тэгэхгүй бол энэ жил ямар ч хүмүүс зээл авч чадахгүй. Дараа жил бас авч чадахгүй. Тийм учраас нөгөө сайхан жижиг, дунд бизнес гэж яриад л байна. Мөнгө нь байхгүй. Энэ орж ирэх мөнгийг тооцно гэвэл энэ шиг худлаа юм байхгүй. Энэ чинь өөрөө хугацаатай учраас. Энэ чинь 2013 оны сүүлч тийм үү. 2014 оноос эхэлж орж эхэлнэ. Нэг хэсэг нь. Тийм биз. Тэгэхээр одоо энэ юуг нь манай дэд хорооноос дэмжчихмээр байна. Би 500.0 сая доллар л гэж бодож байна.

**Х.Болорчулуун: -** За би саналаа хэлье. Ер нь жижиг, дунд үйлдвэрлэл бол Монголд хөгжихгүй байгаа юм. Энэ бол бас төрийн бодлоготой. Үнэхээр ингээд гадаа хэрэглээний зах зээлийн лангуун дээрх байгаа бараа бай, хүнс ч бай харахад 90.0 хувь нь гадаадын бараа бүтээгдэхүүн байгаа шүү дээ. Тийм ээ. Та бүхэн мэдэж байгаа. Энэ чинь юу хэлж байна. Нүдэн дээр жижиг, дунд үйлдвэр Монголд хөгжихгүйг харуулж байгаа юм.

Тэгэхээр жижиг, дунд үйлдвэрлэлийг хөгжүүлэхийн тулд бас энэ сангаас, энэ жижиг, дунд үйлдвэрийн газраас амарчлаад зөвхөн нэг банктай харьцаад, банктай харьцахад амар л даа. Эрсдэлгүй ингээд яачихна. Ер нь түрүүн С.Дэмбэрэл гишүүн хэлсэн. Банк бус санхүүгийн байгууллага, лизингийн байгууллага. Эд нартай нэлээн хамтарч ажиллах хэрэгтэй. Энэ ямар банк, санхүүгийн байгууллагууд энэ шаардлагыг хангаад зээл найдвартай өгөөд яаж чадах нь вэ. Энийг яаралтай гаргах хэрэгтэй. Тэгэхгүй бол нээрээ 10 саяын зээл авахад, 20 саяын зээл авахад тэр банк бол очиж үйлчлэхгүй шүү дээ. Өгөх ч үгүй. Энэ бол нэг жижиг, дунд үйлдвэрлэлийн зээл байгаа олох бас нэг гарц гэж бодож байна.

Хоёрдугаарт, яах вэ Чингис бондын мөнгөнөөс гуравны нэгийг нь биш гэхэд ер нь 10.0 хувийг нь. Одоо бол тэрбум, 1.5 сая долларын гуравны нэг гэхээр чинь, 10.0 хувь гэхээр чинь 200.0 тэрбум болно. Нийт 5 миллиард долларын 10.0 хувь гэхээр одоо 500.0 сая болно. Тийм ээ. Тэгэхээр 10.0 хувийг нь яахад болох болов уу гэсэн асуудалтай байх юм. Тэгэхгүй хэтэрхий.

**С.Дэмбэрэл: -** 10.0 хувь гэхээр чинь 5.0 хувь л болгочихно шүү дээ.

**Х.Болорчулуун: -** Тэрийгээ хүчтэй л ярихгүй бол. Гуравны нэг гээд яавал бас том том төслүүдэд яасан гээд ингээд яана. Ядахдаа дандаа томыгоо ярих биш, томыгоо тордоод явах. Одоо төмөрлөгийн үйлдвэр, арматурын үйлдвэр, цементын үйлдвэрийг дэмжинэ л гэж байна. Энэ чинь том бизнесийг дэмжих гэж байгаа шүү дээ.

**Г.Уянга: -** Тэгэхдээ бол ийм шүү. Одоо үнэхээр асуудал явуулъя гэж байвал яг энийг одоо олгох шалгуур үзүүлэлтүүд тийм ээ, тэр нарийн журмаа бараг зэрэгцүүлж оруулж ирж байж явахгүй бол энэ бол Их Хурал дээр очоод бас, Байнгын хороон дээр ч гэсэн явахад төвөгтэй л харагдаад байгаа байхгүй юу. Чухам зүгээр яаж явдаг юм. Миний нүдээр бол тэгж л харагдаж байна. Тэгээд тэр журам зарчим тодорхойгүй. Одоо боловсрогдож байгаа, одоо тэгж байгаа гэж байгаа юм чинь. Шууд бид нар мөнгөө оруулахаар яах бол гэж бодож байна шүү. Явуулахын тулд эндээ эхлээд тэрэнтэйгээ хамт яривал яадаг юм.

**Х.Болорчулуун: -** Миний бодол бол энэ мөнгийг Хөгжлийн банк бол энэ мөнгийг ярихгүй. Тэр Хөдөлмөрийн яам руу шууд тэр 10.0 хувийг нь өгөх жишээтэй. Тэгээд тэд нар энэ төсөл дээрээ.

Гуравдугаарт, хамгийн гол нь жижиг, дунд үйлдвэрлэл Монголд хөгжих, үндэсний үйлдвэрлэл хөгжихгүй байгаа шалтгаан бол энэ Хятадын зах зээл манайхыг эзэлж байгаатай холбоотой байдаг юм. Би энийг бол одоо бүх насаараа орон нутагт амьдарч байсан хүний хувьд мэднэ. Ялангуяа Хятадын хилд ойрхон амьдарч байсан хүний хувьд мэднэ. Тэнд жижиг дунд үйлдвэрийн зээл аваад яг юм хийх гэсэн хүн нь одоо зээлээ төлж чадахгүй, байшингаа бариад тоног төхөөрөмжөө яагаад ингэтэл зээл төлж чадахгүй баларч байсныг мэднэ. Харин наймаанд эргэлдүүлчихдэг юм.

Тэгэхээр энэ импортын гаалийн татварыг одоо манайх 5.0 хувь байгаа шүү дээ. Хоёр хөрш маань тэгэхэд маш өндөр байгаа. Орос 30.0 хувьтай. Хятад 40.0-өөс 65.0 хувьтай байгаа. Тэгтэл импортын гаалийн татвар 5.0-хан хувьтай манайх байж жижиг, дунд үйлдвэр хөгжүүлнэ гэж ердөө байж болохгүй байхгүй юу. Ийм асуудлыг бас Жижиг, дунд үйлдвэрийн газрын даргыг бас ярих байх гэж бодож байсан. Тийм учраас бид нар хийж чадах, чадаж байсан болгоныхоо импортын татварыг бас Дэлхийн худалдааны байгууллагад элссэн одоо манай авсан үүрэг амлалт байна шүү дээ. Энэнийхээ дагуу 20.0 хувьд хүргэх хэрэгтэй. 20.0 хувьд хүргэчихлээ гээд тэр бол гэнэтхэн инфляци өсөөд юу яачихна гэж байхгүй. Харин жаахан ингээд босго тавиад ирвэл тоног төхөөрөмж оруулж ирж, бэлэн бүтээгдэхүүн оруулж ирэхгүй тоног төхөөрөмж оруулж ирж ингээд энд үйлдвэрлэл жинхэнэ хөгжинө. Жижиг, дунд үйлдвэрлэл хөгжинө. Энийг тэгэхээр ямар ямар юм нь дээр 20.0 хувь тавих вэ гэдгийг. 5.0-ыг 20.0 хувь болгох вэ. Энийг бас бодлогоор судалж оруулж ирэх хэрэгтэй байна.

Тарифын зөвлөл гэж нэг ажилладаггүй газар байдаг юм. Тэр бол яах вэ ер нь энийг бол Хөдөлмөрийн яам одоо хүмүүсээс ч хөдөлмөртэй болгохын тулд, ажилтай болгохын тулд Жижиг, дунд үйлдвэрийн газар үйлдвэрлэлээ хөгжүүлэхийн тулд энийг зайлшгүй хийх хэрэгтэй гэж бодогдож байна.

Тэгээд тэр Чингис бонд хэдэн хувийг нь, эсвэл 10-аас 20 гэх үү, 10-аас 15 хувийг нь гэх үү. Нэг хувиар л яасан нь дээр байх аа.

**С.Дэмбэрэл: -** Тэгээд би асуусан шүү дээ Ерөнхий сайдаас. Бас юм орчихоод байгаа юм шүү, нөгөө хөнгөн үйлдвэрүүдийг барина энэ тэр гээд. Тиймэрхүү юм биччихсэн байсан. Тийм ээ. Тэгэхээр энэ бол хасагдана гэж. Тэгэхээр одоо 500.0 саяа байршуулаад. Одоо үнэн бол. Гадагшаагаа энэ бол хамгийн буруу асуудал.

Бид эртээд ярьж байгаад нөгөө санхүүгийн менежментийн гэрээгээ үзүүл гэсэн. Тэр чинь бараг гарын үсэг зурагдаагүй юм билээ шүү дээ. Банк бас нэг хоёр гурван шалтгаан хэлээд бас зураагүй байгаа юм билээ. Тэгэхээр чинь тэнд буруу мэдээлэл өгсөн байна гэсэн үг байхгүй юу.

**Х.Болорчулуун: -** Тийм үү?

**С.Дэмбэрэл: -** Тэгсэн шүү дээ. Би асуусан. Тэгсэн зурагдаагүй ээ гэж байна байна лээ. Тэгэхээр одоо энэ жижиг дунд бизнест зориулсан энэ мөнгө хэрэгтэй байна. Тэгэхээр бид нар бол энийг бол нэлээн хүчтэй тавьчихмаар байгаа юм. Тэгээд 500 сая. Тэгээд энийг чинь ярина шүү дээ. Хоёр Байнгын хорооны тогтоол гаргасан байлаа гэхэд чинь энийг зайлшгүй дахиж ярихаас өөр аргагүй болж байгаа юм.

**Х.Болорчулуун: -** Хоёрдугаарт, энэ олж ирсэн Чингис бонд бол яг үнэндээ тэр том төсөл төмөр зам, авто зам барих энэ тэрд, Сайншандын аж үйлдвэрийн цогцолбор барихад бас учир дутагдалтай мөнгө юм. Яагаад гэвэл ийм том төслүүд бол үр өгөөжээ 10, түүнээс дээш жилийн дараа өгнө. Гэтэл энэ 5 жилийн хугацаатай мөнгө бол ийм юманд оруулбал тэгээд хугацааны алдангид ороод хүүнээс хүү бодогдоод л явчихна. Тэгэхээр энэ 5 жилийн хугацаатай мөнгө бол жижиг дунд үйлдвэрт зайлшгүй очих л ёстой гэж бодож байгаа. Тэгэхээр энийг бид нар бас юугаараа Эдийн засгийн байнгын хороондоо хамтарсан санал, дүгнэлтээ оруулаад тийм ээ, хамтарсан тогтоол гаргасан нь дээр болов уу даа гэж бодож байна.

**С.Дэмбэрэл: -** Би бас нэг санал нэмээд хэлье. Одоо ингээд та нар маш олон төрлийн өөр өөр форматаар хийгдсэн төслүүд ирж байгаа шүү дээ. Тийм ээ. Нэг хэсэг дээр нь бол одоо юу гэдэг юм жаахан төслийн, орчин үеийн төсөлд шаардагдах тэр үзүүлэлтүүдийг үр ашгийн тооцоо, хөрөнгө оруулалтын тооцоонууд гаргасан. Нөгөө хэсэг дээр нь ерөнхийдөө манай нөгөө тооцоогоор хийчихдэг. Өнөөгийнхөө орлого зарлагын зарчмаар ингээд хийчихдэг. Энийг нэгдсэн нэг форматтай болгох, энийг софтвейр, одоо нөгөө программтайгаар хийдэг тийм боломж байна л даа.

Тэгэхээр тэр дээр бол одоо жишээлбэл нөгөө confire нэг system байна. Тэр confire-ээр бол нэгдсэн нэг форматтад орчихож байгаа юм. Тэгээд тухайн төслүүдийг 5 жил, 10 жил, 15, 20 жил, 50 жил хүртэл тооцож байгаа юм. Өнөөгийн цэвэр өртөг дээр үндэслэдэг. Инфляцийг хязгаарладаг. Тэгээд нөгөө хөрөнгө оруулалтын дотоод өгөөжийн коэффициентыг маш сайн гаргадаг. Энийг сонирхож байгаа бол, миний зүгээр санал бол хэрэв сонирхож байгаа бол сургалтууд явуул. Тэр бүх хүмүүстээ. Бид сургалтыг нь явуулж өгч болно. Танхим. Тэгээд тэрний дараа тэр нэгдсэн форматаар нөгөө төслийнхээ шаардлагыг тавьдаг. Тэгэхээр та нарт амар болно. Нөгөө банкинд ч амар болно. Тийм ээ. Ийм нэг юм байгаа шүү. Ийм санал байна.

**Б.Баттүвшин: -** Яг энэ формат юмнууд тавиад нэг шалгуур тавьчихаар бас хэцүү байдаг юм. Жишээлбэл, Өвөрхангай аймгийн Уянга суманд байдаг нэг сийлбэрчин залуу бол энэний дагуу юмаа хийж чаддаггүй. Тэгээд ерөнхийдөө юмаа хийчихдэг. Ерөнхийдөө хүн амьтнаас асуугаад ийм ийм юм ашигтай, гэрийн мод ингэж хийгээд ингээд ингээд зараад ингэхэд бол сийлбэртэй гэр бол тэдэн төгрөг байдаг, жилдээ 5 гэр, 10 хийгээд ингээд зарахад би бол амьжиргаагаа дээшлүүлчихнэ. Надад багаж авах мөнгө, сайхан аятайхан ажлын амбаар барих мөнгө л өгөөдөх гэсэн иймэрхүү юмнууд байдаг.

Ер нь бол тэр банк бус санхүүгийн байгууллагуудаар одоо бид нар хамтарч хэрвээ ажиллах юм бол тэр банк бус санхүүгийн байгууллагатай бид нар бүр маш энгийн бөгөөд яг хүнд очих нөхцөлөөр ажиллая гэж бодож байгаа. Жишээлбэл, оёдлын машин аваад өгөхөд ямар ч барьцаагүй байлаа гэхэд 5 сая төгрөгийн оёдлын машиныг нь авч өгчихөөд тэр нь ахиад өөрөө 3 саяын барьцаа болоод бэлэн мөнгө 3 саяыг ч өгдөг юм уу ийм маягаар ингээд банк бусууд бүр илэн далангүй нээлттэй ажиллая гэсэн ийм даже хувилбарууд бол байгаа юм.

**С.Дэмбэрэл: -** Тийм. Тэр бол тийм стандарт бий. Тэгэхдээ мэдээж хэрэг уянга сумын сийлбэрчин залуу тэрийг нь мэдэхгүй л дээ. Гэхдээ ерөнхий шаардлага бол нэгдсэн форматад орсон цагт бол үр ашгаар нь эрэмбэлж дараа нь шалгууруудаа тогтооход амар болох юм. Нэгдүгээрт.

Хоёрдугаарт, өөрийн чинь хэлээд байгаа тэр одоо жишээлбэл за одоо гуталчин. Орон нутагт хамгийн их ашигтай бизнес бол жижиг бизнес бол гутал байна. Тэр гутлыг бол энд Чехэд төгссөн нэг Туул гэдэг эмэгтэй энэ жил лав 400 хүнд сургалт хийгээд 400 гуталчин бэлтгэж байна. Тэр гутлын төхөөрөмж бол 5 мянган доллар. Ерөнхийдөө яг ингээд гутлын бизнес хийе гэвэл. Энийг авахын тулд нөгөө банкаар явна гэж бүтэхгүй байхгүй юу. Энийг шууд өгчихдөг тийм юм хэрэгтэй байна л даа. Тэгээд нөгөө. Тэр нь их зөв. Тэгэхээр манай тогтоолд бол энийг бүр зааж өгөх ёстой. Банк бус санхүүгийн юунуудыг.

**Х.Болорчулуун: -** Саяны гаргасан саналуудаар бас нэг гурав дөрвөн асуудлаар нь санал хураачихъя.

Энэ Чингис бондын мөнгөний хэдэн хувийг нь, 10-аас 20 гэх үү, 10-аас 30 гэх үү бас нэг ийм хэлбэлзэлтэйгээр одоо эндээс Жижиг, дунд үйлдвэрийн санд одоо. Тэр чинь нийт Чингис бондын 5.0 тэрбумаас 500 сая болох гээд байгаа юм. Тэгэхээр 10.0 хувь нь бол болж байгаа юм. Тэгэхээр миний бодол бол 10-аас 20 гэж хэлмээр байгаа юм. Их тавиад бас шунаж байгаад бүр яачихвал гэж бодоод байна л даа.

150.0 сая гэдэг чинь 200.0 тэрбум орчим. Энэ жилийн хувьд. Энэ жилийн хувьд болох л гэж бодож байна. Тэгэхээр 10-аас 20. 10-аас 20 арай бодитой тоо. Тийм биз дээ. Одоо энийг чинь том том төслүүд оруулна гэж байгаа. Тэгээд улам харамлаж байгаа.

**С.Дэмбэрэл: -** Тэр чинь одоо тэр хийгдээд байгаа судалгааныхаа үндсэн дээр, өшөө энийгээ нарийсгаад банк бус санхүүгийн байгууллагуудаар дамжуулаад эргэлтэд оруулна гэсэн үг. Тийм биз. Тэгэхээр ашигтай байхгүй юу. Энэ чинь Монгол Улсад аягүй их ажлын байр бий болно. Энэ Чингис бондын чинь нэр хүнд нь өөрөө өсөх байхгүй юу. Энэ хүний амьдралд оролцоно. Өнөөдөр бид төмөр зам ингээд хийхэд хэдэн жилийн дараа хүний амьдралд очих юм. Тийм биз дээ. Тэр талаасаа бод.

**Л.Лувсан: -** 2 мянга хүртэл хүнтэй 69 сум байгаа юм. Нэг суманд дунджаар 4 үйлдвэр ер нь байнга л байх ёстой юм байна гэдэг юу гаргасан байгаа юм л даа. Энэ дотор болохоор 2 мянга хүртэл дотор болохоор халуун ус байх юм, за нэг мод модон эдлэлийн нэг жижиг цех байх юм, хүнсний нэг цех байх юм. Энэ дотроо талх байна уу, юу байна вэ тэр нь бол нэг их онц биш гээд. Тэгээд тооцсоор энэ 4 үйлдвэр маань нийтдээ 229.0 сая төгрөгт нэг сумын хэрэгцээ байж таараад байна гээд.

2001-ээс 5 мянга хүртэл хүнтэй сум болохоор 206 сум байгаа. Энд болохоор яах вэ бас нэг 6 үйлдвэр ер нь жишиг байдлаар байх юм байна. 5 мянгаас 15 мянга хүртэл болохоор 39 сум байгаа. Энд болохоор бас нэг 6 төрлийн үйлдвэр байна гээд. Ингээд нэг 6 төрлийн үйлдвэр. Одоо манайд ирээд байгаа дундаж өртгөөр нь тооцохоор 600-аас 650 орчим сая төгрөгт босож байгаа. Яг энэ бодитой байдлаар тооцохоор 869.0 тэрбум төгрөг шаардлагатай юм байна гэсэн тооцоо гарч байгаа юм.

**Х.Болорчулуун: -** Чингис бондноос мөнгө яая гэдгийг дэмжих үү? 10-аас 25 гэх үү.

**С.Дэмбэрэл: -** ­Ерөнхий нэг тооцоо гаргасан байна л даа. Тэр тооцооны бас бодитой эсэхийг би эргэлзэж байгаа юм. Тэгээд энэнээс чинь их ч гарах ёстой юм. Тэгэхээр яах вэ ингээд бидэнд барих хоёр тоо байна. 847. Энийг долларт буулгавал 500 сая ойролцоогоор болж байгаа байхгүй юу. Ер нь ойролцоогоор.

**Г.Уянга: -** Горимын санал гэж үзээд. Юу гэдэг юм 500.0 саяар нь яая. Үнийн дүн дээр нь 500.0 сая доллар гэдгээр санал оруулчихвал яасан юм. Тийм.

**Х.Болорчулуун: -** 6-аас 6.

**С.Дэмбэрэл: -** Чиглэлүүдийг ойлгосон. Тийм ээ.

**Б.Баттүвшин: -** Ойлгосон.

**С.Дэмбэрэл: -** Энэ саяны чиглэлүүд. Тийм ээ.

**Б.Баттүвшин: -** Экспорт гэхээсээ илүү манайхаас эхний ээлжинд импортыг яаж орлох вэ гэж байгаа юм. Пластик түмпэн саваа ядаж эндээ хийдэг болох гээд байгаа юм.

**С.Дэмбэрэл: -** Одоо энэ Байнгын хороо, манай энэ дэд хорооноос гаргасан энэ протоколыг яаж одоо тэгээд Байнгын хорооны. Ямар ч гэсэн нэлээн дэлгэрэнгүй л их аятайхан тогтоол гарах нь байна шүү. Тийм ээ.

**Х.Болорчулуун: -** Санал дүгнэлтээ Байнгын хороондоо уламжлаад Эдийн засгийн байнгын хороогоороо тогтоол гаргуулчихъя. Тэгээд хуралдаанд оруулъя.

**С.Дэмбэрэл: -** Бондын тэр эх үүсвэрийн хувьд бол Төсөв, Эдийн засгийн байнгын хорооны хамтарсан хуралдаанаар гаргуулмаар байна.

**Х.Болорчулуун: -** Хоёрт Банк бус санхүүгийн байгууллагыг судалж түүгээр дамжуулж олгох асуудлыг дэмжье гэснийг гараа өргөөрэй.

6-аас 6.

Одоо жижиг, дунд үйлдвэрлэл, үндэсний үйлдвэрийн зах зээлээ хамгаалахын тулд импортын 5.0 хувийг хийж чадаж байсан, чадах зүйлийнхээ импортын одоо Дэлхийн худалдааны байгууллагад элсэхдээ авсан үүрэг амлалтын дагуу 20 хүртэл хувьд хүргэе гэсэн саналтай байна. Энийг бас судалж одоо оруулъя. Манайх чинь импортын 5.0-хан хувьтай байгаа байхгүй юу. Энийг 20 хувьд хүргэе. Одоо хийж чадаж байсан юм.

**С.Дэмбэрэл: -** Дотоодын үйлдвэрлэлийг хамгаалах, тарифын зохистой хэмжээг тогтоох. Тийм үү. Гааль, тарифын янз янзын юм яригдана. Гэхдээ зүгээр зохистой хэмжээ бол байж болно. Өөрөөр хэлбэл.

**Х.Болорчулуун: -** 5.0 хувь байгаад жижиг, дунд үйлдвэр хөгжихгүй.

**С.Дэмбэрэл: -** Тэгэхээр нөгөө импорт орлох юмнууд дээр одоо бодлого гарч ирнэ шүү дээ. Импорт орлох юм нь дээр чинь жишээлбэл нэг хэсэгт нь 5 биш 10, 15 янз янзын нөгөө бодит тарифын юу гаргаж болох байхгүй юу.

**Б.Баттүвшин: -** С.Дэмбэрэл дарга аа, ийм юм билээ. Ер нь бол жижиг, дундыг бас нэг дэмждэг газар нь бол том үйлдвэрүүдийнхээ захирлуудад үүрэг өгдөг юм билээ. Та нар Монголд хийж болох нэг ч юмыг гаднаас авч болохгүй гэдэг. Тэгээд Монголд хийж болох компаниудын судалгаа нь байж байдаг. Жишээлбэл. Тийм ээ. Тэгээд тэд нар нь одоо энэ сангаас зээл аваад. Одоо жишээлбэл Эрдэнэт гэхэд.

**С.Дэмбэрэл: -** Түрүүн би хэлсэн шүү дээ. Харин тэр кластерын зарчмаар явна. Тэр субконтрактын үндсэн дээр. Жишээлбэл, Эрдэнэт бол одоо ингээд нөгөө мастеркая гээд тэр юмандаа ингээд өөрийнхөө харъяанд болгох гээд байдаг байхгүй юу. Гэтэл Эрдэнэтийн хэрэгцээг импортыг нь. Эрдэнэтийн импортоор чинь амьдардаг хичнээн хүмүүс байна. Тийм үү. Тэгэхээр тэрийг нь ингэх бодлогыг гаргаж ирэх гээд байна шүү дээ. Одоо жишээлбэл Эрдэнэт байж байна. Өшөө одоо улсын томоохон үйлдвэрүүдийн, нөгөө импортын юуг орлох энэ бодлогоо гаргаж ир гэсэн шүү дээ. Саяны энэ бодлого чинь.

Өнөөдөр одоо жишээлбэл Хүнс, хөдөө аж ахуйн байнгын хорооны хурал дээр жишээлбэл бууз экспортлох тухай яригдсан шүү дээ. Бууз.

**Х.Болорчулуун: -** Тэр одоо санаа нь зөв болов ч Хятад руу ороход 40-өөс 65 хувийн татвартай. Маш өндөр шүү дээ. Хэцүү шүү дээ. Манай дээр 5.0 хувь байсан бол чөлөөтэй орох юм зөндөө байдаг юм. Хөрш орнууд болохоор үндэсний үйлдвэрлэлээ хамгаалаад байдаг. Манайх болохоор өврөө нээж өгчихөөд.

Яг хөдөө орон нутагт би чинь өөрөө үргэлж. Яг хүмүүс хэлдэг байхгүй юу. Тэр нэг мөнгө, зээл их бага хүүтэй, урт хугацаатай өгөх нь яах вэ хамгийн гол нь зах зээлээ л хамгаалмаар. Бусад нь бол яах вэ зээлээ банкаар ч байсан болно гэж ярьдаг байхгүй юу. Тэгэхээр энийг. За саналаа хураая.

**С.Дэмбэрэл: -** Зарим нэр төрлийн импортыг орлох бүтээгдэхүүний үйлдвэрлэлийг хамгаалах чиглэлээр гааль, тарифын хэмжээг зохистой хэмжээнд аваачих талаар санал боловсруулах. Тийм ээ. Эдний яаман ийм л даалгавар өгөгдөж байна шүү дээ. Тийм ээ. Тэгж ойлгож болж байна уу?

**Х.Болорчулуун: -** Ингэж л бид хамгаална шүү. Тэгэхгүй бол нөгөө сүү зөөж ирэхээ болино нөгөө наймаачид чинь. Харин тоног төхөөрөмж оруулж ирэнгүүтээ энд хийх байхгүй юу. Тийм. Бид тэр нөгөө техник, тоног төхөөрөмж нэгэнт хийж чадахгүй. Тийм юмыг бол гаалийг нэмэгдүүлээд яах юм. Хэрэггүй л байхгүй юу. Хийж чадах юм, бас өөрсдөө дотооддоо хийх боломжтой импортыг орлох зүйлийг.

**Б.Бат-Амгалан: -** Энэ талаар Х.Болорчулуун даргатай урьд нь санал солилцож байсан. Саналыг нь сонсож байсан. Бид нар энэ тал дээр нэлээн анхаарч тодорхой судалгаа гаргана. Дэлхийн худалдааны байгууллагын гишүүн учраас бид нар бас хоёр талын хөрш орнуудтайгаа худалдааныхаа харилцааг яаж явуулах вэ, гэхдээ импортын гаалийн татварыг сая яг тэр хэлж байгаа, С.Дэмбэрэл гишүүний хэлж байгаа томъёоллоор зохистой зарим бүтээгдэхүүн гэдэг юугаар. Яг л одоо байгаа зах зээл, тэгээд хоёр орныхоо худалдааны энэ харилцаатай бас зохицуулаад бид нар судалгааг нь гаргаж ирээд танилцуулаад дахиад дэд хороон дээр. Тэгээд бид нар бас хэлэлцэх боломжтой болох байх. Холбогдох хуулиудаа харъя. Ямар зохицуулалтууд байна, арга зам байна гэдгийг.

**Х.Болорчулуун: -** Хоёр орон бол манайх юм хийгээд ингээд өөдөө гарах, хоёр орон бол өндөр байгаа. Манайх бол ийм уруу байхгүй юу. Ийм учраас манайх хөгжихгүй байгаа юм.

**Д.Ганбат: -** Энэ дээр нэг юм хэлчих үү. Юу байхгүй юу даа. Яг эсрэг байхгүй юу. Тийм ээ. Энэ хоёр орныг дамжаад, энэ орноосоо яагаад. Энэ одоо 2 сая 700 мянган хүнтэй зах зээл дээр тийм сайн үйлдвэрлэл хөгжихгүй. Бид нар яг бас нөгөө чанартай хямдхан бараа авах, хэрэглэгчийн эрх ашгийг бас бодолцох ёстой байхгүй юу. Нэг.

Хоёрдугаарт, нөгөө талаар бас өрсөлдөөн байхгүй ийм юмнууд Хойд Солонгос шиг болох байхгүй юу. Аажуудаа тийм ээ. Тэгээд улам явахгүй. Үнэхээр чанартай сайн бараа. Тухайлбал би одоо гурил гээд бодоход чинь тийм ээ гурил үнэхээр ингээд хаагаад боогоод ингээд явбал эцэстээ тэр чанартай гурил байхаа больж эхэлнэ. Тийм ээ. Өрсөлдөөн байхаа больж эхэлнэ. Хямд үнэтэй гурил байхаа больж эхэлнэ. Ийм бас сөрөг талууд гараад.

**С.Дэмбэрэл: -** Д.Ганбатын хэлж байгаа дээр хэлэхэд энэ бол ерөөсөө энэ импортыг орлох бодлого дээр импорттой өрсөлдөх бодлого дээр улс орнуудын хэрэгжүүлж ирсэн бодлого мөн. Зөв. Гэхдээ миний томъёолол чинь зарим бүтээгдэхүүн дээр импортын орлох үйлдвэрлэл гэсэн тийм томъёоллоор.

**Х.Болорчулуун: -** Төмс, гурил энэ тэр дээр манайх 15.0 хүртэл тавьсан. Тэрний хүчинд сэргэсэн юм шүү. Тийм. 5.0 хувьтай байсан бол чадахгүй л байсан.

**Г.Уянга: -** Тэр бол монополь биш зүгээр дотоодын өрсөлдөөнийг дэмжих маягаар болж байгаа байхгүй юу. Бас тэгж туйлшруулах юм бол ерөөсөө энэ намагнаасаа бид нар гарахгүй байхгүй юу. Дотооддоо өрсөлдөөнт байдлыг дэмжээд. Өрсөлдөөнт зах зээл байна шүү дээ. Дотоодод чинь. Жишээлбэл одоо энэ газар тариалан, хүнс, хүнсний бүтээгдэхүүн. Тэр гурил дээр. Иймэрхүү юм нь дээр дотоодын өрсөлдөөн бий болгох бодлого л. Тэгж явцууруулж бас болохгүй шүү дээ.

**Б.Бат-Амгалан: -** Энэ дээр нэмэлт мэдээлэл өгөхөд өмнө нь энэ дээр хийсэн юм байгаа шүү дээ. 38 нэр төрлийн бараа бүтээгдэхүүнийг бол болох юм гээд. Тэгээд зүгээр хуулиудыг нь үзэхээр бид нар нөгөө тарифын бодлогоор л хязгаарлах боломжтой юм байна гэсэн дүгнэлт гаргаж байсан юмнууд байгаа. Тэгэхээр саяныхаар тогтоол гарч бид нар судлаад бүх юмыг нь аваад. Өөрөөр хэлбэл өндөр тариф тавьж өгөх л асуудал.

**Х.Болорчулуун: -** С.Дэмбэрэл гишүүний хэлснээр одоо санал хураах уу.

**Г.Уянга: -** Саяны томъёолол дээр миний санааг нэмчихвэл яадаг юм. Жишээлбэл, импортыг орлохуйц. Тийм ээ. Тэгэхдээ дотоодын тухайн бүтээгдэхүүн дээр дотоодын өрсөлдөөнийг бий болгох гэдэг тэр томъёоллыг бас оруулсан зөв байх гэж бодож байна.

**Х.Болорчулуун: -** Дэмжиж байгаа нь гараа өргөе.

6-аас 5.

**С.Дэмбэрэл: -** Тэр юугаар санал яах юм уу. Тэр үйлчилгээний секторын. Г.Уянга бид хоёрын хэлээд байгаа тэр судалгааг.

**Б.Бат-Амгалан: -** Тэр бол ер нь гарцаагүй зохицуулах санаанууд яригдаж байсан. Бид нар магадгүй Их Хурлаар санал гаргаад, доороосоо судлаад. Магадгүй нийслэлийн хэмжээн бид нар тийм зохицуулалт хийгээд.

**С.Дэмбэрэл: -** Нийслэлийн хэмжээнд гараад...

**Б.Бат-Амгалан: -** Нийслэлээс гадагшаа бол чөлөөтэй гэж. Бид нар хориглоогүй шүү дээ. Тийм учраас энийг зохицуулж өгөх шаардлагатай гэсэн байр суурьтай байгаа.

**С.Дэмбэрэл: -** Нэг хэсэгт нь байна шүү дээ тарифын босго хэмжээ аягүй тийм либераль байхаар. Өөрөөр хэлбэл энэ нөгөө гадаадын хөрөнгө оруулалтаас сайн юм орж ирдэг. Тийм ээ. Сайн технологи энэ тэр. Гэтэл тэр энтертеймент гэсэн тиймэрхүү секторуудад. Тэгээд монголчууд бодлогоор явах ёстой секторуудыг судалгаа нь гаргаад ирчихвэл миний түрүүний хэлдэг Гадаадын хөрөнгө оруулалтын тухай хуулийг одоо нэгдсэн нэг ганц босготой байгаа. Тэрийг нь секторуудаар нь босгыг нь өөрчилье гэсэн. Энийг л хийчихмээр байгаа байхгүй юу.

Энэ дээр яах юм. Зүгээр тогтоолоороо явчих юм уу. Санал хэрэггүй биз дээ. Миний саяны санал дээр. Дэмжиж байгаа биз дээ.

**Б.Баттүвшин: -** Тэгэхдээ энэ бол манайхаас зээл авсан нэг ч гадны оролцоотой компани бол байхгүй. Дандаа яг монгол эзэдтэй үндэсний үйлдвэрлэгчдийг л дэмждэг ийм л манай сан бол тэгж ажилладаг. Тийм учраас энэ дээр нэг их судалгаа гаргах гээд ингээд байх ер нь заавал шаардлага байна уу. Манайх угаасаа л үндэсний үйлдвэрлэгчдэдээ л өгдөг. Цаад эзэд нь дандаа.

**С.Дэмбэрэл: -** Өөр юм яриад байна шүү дээ. Ерөнхийдөө танайх хөдөлмөр эрхлэлтийг дэмжих зориулалттай яам. Тийм учраас үйлчилгээний секторт монголчуудын хөдөлмөр эрхлэлтийг нэмэгдүүлэхийн тулд хар хайрцагны маягийн ийм бодлого хэрэгтэй. Тэр нь одоо жишээлбэл тэр караоке болон энэ энтертейментын бусад секторууд, жижиглэнгийн худалдаа, аялал жуулчлал, ахуй үйлчилгээ энэ мэтийн юмнуудад солонгос хүн хийгээд болж байдаг. Вьетнамын засвараа харцгаа. Тийм үү. Гэх мэтээр ийм юманд нь босго хэмжээг нь өндрөөр тавьчихдаг юм. Жишээлбэл одоо тэр вьетнам засварын газар 4 хөрөнгө оруулагч гээд дандаа хөнгөлөлт авчихдаг байхгүй юу. Дөрвөн хүн ажилладаг. Дөрвүүлээ хөрөнгө оруулагчийн статустай. Тэгээд хөнгөлөлт аваад ингээд явчихдаг байхгүй юу.

Тэгээд яах вэ энэ Д.Ганбатын хэлдэг зөв л дөө. Өрсөлдөөн байж энэ сайн чанар байх ёстой. Тийм учраас тэр дээр зүгээр босго хэмжээг нэмэгдүүлье. Зарим секторуудад монголчууд жишээлбэл караокег ажиллуулчих хэмжээний болчихсон шүү дээ. Өнөөдөр 20 жилийн дараа. Тийм ээ. Хувийн хэвшил. Тэр талаас нь бодож би нэг тийм зүгээр нэг жаахан механизм яачихвал танай яамны бодлого бас мөн юм шиг санагдаад байгаа байхгүй юу. Яагаад гэвэл ажил эрхлэлтийг нэмэгдүүлж байгаа явдал.

**С.Одонтуяа: -** Эрүүл мэндийн салбарыг судалж үзэх үү.

**С.Дэмбэрэл: -** Эрүүл мэндийн салбар ч зөв шүү дээ.

**Г.Уянга: -** Тэр дээр нээрээ хариулж болох уу. Жишээлбэл, эмнэлгүүд тэгж болох уу. Одоо жишээлбэл над руу бас хүмүүс хандаад байгаа байхгүй юу. Аягүй том эмнэлэг барьчихсан. Өөрөө үйл ажиллагаа эрхэлж байгаа. Хамаг хөрөнгөө тавиад тавиад нөгөө 600.0-хан саяыг авах гээд хүрэхгүй байна гээд байгаа байхгүй юу. Тийм ээ. Тэр дээр жишээлбэл танайх руу хандуулж болох уу?

**Б.Бат-Амгалан: -** Тийм. Энэ асуудал дээр бас салбарын яамдуудаас, тэгээд мэргэжлийн холбоодоос нэлээд саналууд гараад байгаа юм л даа. Одоо бас соёлын үйлдвэрлэл гэж яриад байгаа сүүлийн үед. Тийм учраас нэг суурин нэг бүтээгдэхүүн гэж ярьчихаад тухайн суман байгаа бололцоо, нөөц гэж ярьчихаад тэгээд яахаараа тэр ардын язгуур урлагын ч юм уу тийм ээ, одоо түрүүн Өвөрхангайн Уянга гээд ярьж байна. Яг хийгээд сурчихсан бүтээгдэхүүнүүдийг нь яагаад жижиг, дунд үйлдвэр гэж үздэггүй юм бэ гээд. Үзэх ёстой. Бид нар ангиллаа тодорхой болгох гээд хуулийнхаа төсөл дээр ажиллаж байна.

Дээрээс нь яг манай дэд хороогоороо дамжуулаад бид нар Улсын Их Хурал, цаашаа шийдвэр гаргах түвшинд бас энийг сонсгож хүргээд мөн гээд үзчих юм бол яг салбартаа хандуулаад санхүүжүүлэх, төсөл, зээлээ ирүүлэх тийм боломжийг нь олгож өгөх боломжтой гэж үзэж байна.

**Б.Бат-Амгалан: -** Ер нь бол хуулиндаа бол эрүүл мэндийн салбар болохгүй гэсэн заалт байдаггүй юм.

**Г.Уянга: -** Одоо жишээлбэл тэр 600 саяыг...

**С.Одонтуяа: -** Эм, био бэлдмэл гэж байна л даа.

**Б.Бат-Амгалан: -** Эрүүл мэндийн үйлчилгээ байж болно шүү дээ. Эрүүл мэндийн массаж гэх мэт. Тоног төхөөрөмж, оношлогооны төв.

**Г.Уянга: -** Яг одоо тийм бололцоо байгаа юу.

**Н.Галцог: -** Төсөл бичээд л тэгээд ер нь одоо эрүүл мэндийн салбарт өгч болно шүү дээ.

**Х.Болорчулуун: -** Хурал өндөрлөлөө. Бас хүрэлцэн ирсэн Хөдөлмөрийн яамныхан, гишүүдэд баярлалаа. Идэвхитэй оролцсон.

***Хуралдаан 16 цаг 55 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД